**TELJES ELLÁTÁS ALAPÚ FÖLDGÁZ ADÁSVÉTELI SZERZŐDÉS TERVEZET**

***(a módosításokkal egységes szerkezetben)***

***<<<Egyedi szerződés –>>>***

**SZERZŐDÉSTERVEZET**

***<<<Egyedi szerződés – MINTA>>>***

**TELJES ELLÁTÁS ALAPÚ FÖLDGÁZ ADÁSVÉTELI SZERZŐDÉS**

**1. Szerződési adatok**

**1.1 Szerződő felek adatai:**

*amely létrejött egyrészről a* ***……………………………,*** *mint Kereskedő (a továbbiakban: Kereskedő),*

*székhelye:* *…………………………*

*cégjegyzékszáma: …………………………*

*adószáma: …………………………*

*bankszámla száma: …………………………*

*KEF azonosító száma: …………………………*

*képviseletében eljár: …………………………*

*másrészről* ***……………………………****, mint Felhasználó (a továbbiakban: Felhasználó),*

*székhelye: …………………………*

*adószáma: …………………………*

*bankszámla száma: …………………………*

*AHT azonosító száma: …………………………*

*KEF azonosító száma: …………………………*

*képviseletében eljár: …………………………*

*(a Kereskedő és a Felhasználó a továbbiakban együttesen: Felek, külön – külön: Fél) között a Felhasználó, mint ajánlatkérő által lebonyolított verseny újranyitás, mint közbeszerzési eljárás második része alapján.*

**Felhasználó, a közbeszerzésekről szóló 2015. évi CXLIII. törvény (a továbbiakban: Kbt.) rendelkezései szerint – a Közbeszerzési és Ellátási Főigazgatósággal *KM01GE2425* számon létrejött „Keretmegállapodás” alapján – a központosított közbeszerzési portál (a továbbiakban: „Portál”, elérési útvonala:** [**www.kozbeszerzes.gov.hu**](http://www.kozbeszerzes.gov.hu)**.) útján lefolytatott ajánlatkérés, mint verseny újra nyitás eredményeként köti meg a jelen Szerződést, a Szerződés a Keretmegállapodásnak megfelelő un. egyedi szerződés.**

Ennek megfelelően a jelen szerződést megelőző verseny újranyitás, mint közbeszerzési eljárás teljes iratanyaga, így különösen, de nem kizárólagosan az ajánlati felhívás (és esetleges módosításai), az esetlegesen felmerült kiegészítő tájékoztatások és a nyertes ajánlat is a szerződés részét képezik.

Felek rögzítik, hogy Kereskedő, mint a Magyar Energetikai és Közmű-szabályozási Hivatal (a továbbiakban: MEKH) által kiadott földgáz kereskedelmi működési engedéllyel rendelkező engedélyes köti meg a jelen Szerződést. Felek Szerződése földgáz-kereskedelmi szerződés, a Szerződés a hatálya alá tartozó felhasználási helyek földgázellátása (földgázvásárlása) vonatkozásában teljes ellátás alapú szerződés (ekként a Szerződés hatálya alá tartozó felhasználási helyeken a Szerződés hatálya alatt a Felhasználó csak Kereskedőtől vásárol földgázt). Felek ezúton rögzítik azt is, hogy a jelen Szerződés – az egyetemes szolgáltatásra jogosult felhasználási helyeken, ha a Szerződés tartalmaz ilyen felhasználási helyeket - nem egyetemes szolgáltatásra irányul.

Felek közötti jogviszony tartalmát kizárólag a jelen Szerződés (mellékletekkel együtt értendő) rendelkezései határozzák meg azzal, hogy a Szerződésre a Keretmegállapodásban foglaltakat is alkalmazni kell, a Keretmegállapodásnak az egyedi szerződésre vonatkozó (vagy vonatkoztatható) tartalma része a jelen Szerződés alapján fennálló jogviszonynak, a Keretmegállapodás és a jelen Szerződés közötti esetleges ellentmondás esetén a Szerződés rendelkezése az irányadó. Ennek megfelelően, a Szerződés megkötését (annak aláírását) megelőzően, illetve a Szerződés aláírását követően a Felek bármelyike által megtett közlés, vagy nyilatkozat, továbbá bármely a szerződéses jogok gyakorlásával, vagy kötelezettségek teljesítésével – vagy a jogok gyakorlásának, kötelezettségek teljesítésének elősegítésével –, továbbá a Szerződés végrehajtásával összefüggésben folytatott eljárás, kifejtett magatartás, továbbá bármely gyakorlat nem értelmezhető a Szerződés részeként, vagy a Szerződésben foglaltak módosításaként, egyebekben annak kiegészítéseként, kivéve ha a jognyilatkozat maradéktalanul megfelel a Szerződés módosítására vonatkozó jelen Szerződésben meghatározott szabályoknak (*jelen bekezdés a 2013. évi V. tv. – „ Ptk.” - 6:87. § (1) bek. szerinti teljességi záradék*).

**1.2 Felhasználási helyek adatai:**

A Felhasználási helyek adatait - azaz a felhasználási helyek megnevezéseit, címeit, POD azonosítóit, a földgáz fogyasztásmérők névleges összkapacitását (m3/h), a fogyasztás mérők szerinti besorolását a felhasználási helynek, továbbá a 20 m3/h, vagy annál nagyobb névleges (össz)kapacitású fogyasztásmérővel rendelkező felhasználási helyek esetében a lekötött kapacitás mértékét az adott felhasználási hely tekintetében - a Szerződés **1. sz. melléklet**e tartalmazza. Kereskedő ellátási kötelezettsége az 1. sz. mellékletben meghatározott felhasználási helyekre terjed ki.

A felhasználási helyek tekintetében a Felhasználó kapacitásigényét és az adott felhasználási hely vásárolt kapacitásának a mértékét a Szerződés 1. sz. melléklete tartalmazza. Amennyiben a kapacitáslekötés során a területileg illetékes Elosztói Engedélyes a Felhasználó kapacitásigényének megfelelő mértékű kapacitás lekötését elutasítja, mert az a felhasználási hely vásárolt kapacitásának a mértékét meghaladja, úgy Kereskedő a Felhasználó kapacitásigényétől eltérően a felhasználási hely vásárolt kapacitásának megfelelő mértékű kapacitást köt le. Ebben az esetben a Kereskedő köteles ezen felhasználási helyek tekintetében a Szerződés hatálybalépését követő 30 (harminc) napon belül, a felhasználási helyek kapacitásadatait a felhasználási helyen területileg illetékes Elosztói Engedélyestől a Felhasználó képviseletében megkérni, és az így kapott adatokat, legkésőbb az átvételüktől számolt 15 (tizenöt) napon belül Felhasználónak nyomtatott és elektronikus formában átadni. Felek a Felhasználónak átadott ezen adatokat, a Szerződés 1. sz. melléklete részeként veszik, az így átadott-átvett kapacitásadatok automatikusan a Szerződés 1. sz. mellékletének részévé válnak.

Az 1. sz. melléklet –a kapacitásadatokkal való jelen Szerződésnek megfelelő kiegészítésén túl - a Szerződés 3.3. pontjában meghatározottak szerint, továbbá a 21.3. pontnak megfelelő jogutódlás útján módosulhat és a Szerződés 9.2. pontja szerint egészülhet ki. A felhasználási helyek száma a Szerződés időtartama alatt mindezen szabályok alkalmazása mellett állandó. A Szerződés 1. sz. mellékletének jelen szerződéses pontnak megfelelő kiegészítése, vagy módosítása nem minősül a Szerződés Kbt. 141. § szerinti módosításának.

1.3 Felhasználási helyek vonatkozásában területileg illetékes Elosztói Engedélyes: a Szerződés 1. sz. melléklete tartalmazza (név, székhely).

**1.4 Szerződött Földgázmennyiség**

A Felhasználó a Szerződés 20. pont szerinti időtartama alatt az alábbi Szerződött Földgázmennyiség átvételére vállal kötelezettséget:

|  |  |  |
| --- | --- | --- |
| **Szerződéses időszak:**év-hó-nap-tól – év-hó-nap-ig | **Szerződött Földgázmennyiség**(kWh) | **Maximum Szerződött Mennyiség****(Szerződött Földgázmennyiség + 30%)**(kWh) |
| 2023.10.01. 06:00 – 2024.10.01. 06:00 | ***343.231*** | ***446.200*** |

A Szerződött Földgázmennyiség az adott időszak során a Szerződés 5. pontja szerint változtatható. A Szerződött Földgázmennyiség pozitív irányban vett eltérési értékeit –maximum irányban – a Szerződés valamennyi felhasználási helyére vonatkozóan kell alkalmazni és annak a felhasználási helyenként való megoszlását, a Felhasználót terhelő átvételi kötelezettség szempontjából figyelmen kívül kell hagyni. A Szerződött Földgázmennyiség mennyiségi eltéréseinek meghatározására a Szerződés 5.1., 7.6. és 9.1. pontjait kell alkalmazni. Felhasználó a Szerződött földgázmennyiség feletti földgázmennyiségre – a Maximum Szerződött Mennyiség értékéig – vételi jogot alapít a versenyújranyitás ajánlattételi felhívása szerint.

Az 1. sz. melléklet tartalmazza a Szerződött Földgázmennyiség felhasználási helyek szerinti megoszlását is, a Szerződés teljes időtartamára és a szerződéses időszak naptári hónapjaira vonatkozóan az egyes felhasználási helyenként külön-külön.

**1.5 Lekötött kapacitás**

A Szerződés hatálya alatt a felhasználási helyek lekötött kapacitását az 1. számú melléklet az alábbiak szerint tartalmazza:

1. a 20 m3/h névleges kapacitásnál kisebb (össz)kapacitású fogyasztásmérővel rendelkező felhasználási helyek esetben, továbbá a 20 m3/h, vagy annál nagyobb névleges (össz)kapacitású fogyasztásmérővel rendelkező felhasználási helyek esetében, amelyek távmérővel nem rendelkeznek (11/2016 MEKH rendelet) a mérő(k) névleges összkapacitása szerint kerül sor a lekötött kapacitás meghatározására az 1. számú mellékletben,
2. a 20 m3/h, vagy annál nagyobb névleges (össz)kapacitású fogyasztásmérővel rendelkező felhasználási helyek esetében, amelyek távmérővel rendelkeznek, a Felhasználó igénye szerint kerül sor az 1. sz. mellékletben a lekötött kapacitás mértékének rögzítésére.

Kereskedő köteles a jelen Szerződés alapján a Maximum Szerződött Mennyiség mértékéig való földgáz-értékesítésre és az ehhez, valamint a Lekötött kapacitás igénybevételéhez szükséges rendszerhasználati kapacitások biztosítására. Amennyiben a Szerződés hatálybalépését megelőzően a Kereskedőtől eltérő földgázkereskedő által került sor a Szerződés szerinti teljesítés biztosításához szükséges rendszerhasználati kapacitások lekötésére, úgy a 19/2009 (I.30.) Korm. rendelet (továbbiakban: GET VHR) 26/B. § (3) és (4) bekezdéseinek megfelelően a Kereskedő köteles a kapacitások átvételére. A Kereskedőt a kereskedőváltás során a rendszerhasználati kapacitások átvételével kapcsolatos jogokra a Szerződés 3.2. és a 6.2. pontjaiban foglaltakat is alkalmazni kell.

Jelen szerződés hatálya a **20 m3/h és a feletti névleges összkapacitású felhasználási helyek**re terjed ki, így a szerződésben használt fogalmak, rendelkezések ennek megfelelően irányadóak a szerződés tárgyára.

**2. Fogalom meghatározások**

A Szerződésben használt fogalmak a GET, a GET VHR., a mindenkor hatályos Üzemi és Kereskedelmi Szabályzat (a továbbiakban: ÜKSZ) és egyéb kapcsolódó jogszabályokban rögzített – különösen a 11/2016 (XI.14.) MEKH rendelet, továbbá a 8/2020. (VIII. 14.) MEKH rendeletben meghatározott - jelentéssel bírnak, illetve a következőket jelentik:

Szerződött Földgázmennyiség: a Szerződés 1.4. pontjában meghatározott földgázmennyiség.

Alulszállítás: a Kereskedő által a Felhasználó részére a Szerződésben rögzített, legfeljebb a Maximum Szerződött Mennyiség mértékéig terjedő földgázigény keretén belül a Felhasználó tényleges gázigényénél kevesebb mennyiségű földgáz rendelkezésre bocsátása.

Alulvételezés: a Minimum Szerződött Mennyiségnél kevesebb földgáz átvétele a Felhasználó által.

Túlvételezés: a Maximum Szerződött Mennyiségnél több földgáz átvétele a Felhasználó által.

Maximum Szerződött Mennyiség: a Szerződött Földgázmennyiség 5.1 pontban meghatározott pozitív irányba megengedett eltérésének mértékével növelt mennyiség.

Minimum Szerződött Mennyiség: a Szerződött Földgázmennyiség 5.1. pontban meghatározott negatív irányba megengedett eltérésének mértékével csökkentett mennyiség.

Földgázellátási válsághelyzet: a 110/2020. (IV. 14.) Korm. rendelet alapján értelmezett fogalom.

Fűtőérték: az a hőmennyiség, amely állandó nyomáson, meghatározott (1 gnm3) mennyiségű földgáznak levegőben való tökéletes elégése során felszabadul, ha az égéstermék véghőmérséklete megegyezik a kiindulási hőmérséklettel, valamint mind a kiindulási komponensek, mind az égéstermékek gáz halmazállapotúak. Mértékegysége: MJ/gnm3.

Gázév: a 2008. évi XL. törvény 3. § 36. pontja szerint október 1-jei gáznap kezdetétől a következő év szeptember 30-ai gáznap végéig terjedő időszak. Gázév közben megkezdett földgázellátás, vagy gázév közben megszűnő Szerződés esetében jelen Szerződés vonatkozásában gázévnek minősül a földgázellátás kezdete és a gázév vége, illetve a gázév kezdete és a Szerződés megszűnése közötti időszak is. Gázévnek minősül továbbá a Szerződés szerinti földgázellátás kezdete és a Szerződés megszűnése közötti időszak is, amennyiben az egy gázéven belülre esik.

Gázhónap: adott naptári hónap első gáznapjának kezdetétől ugyanazon naptári hónap utolsó gáznapjának végéig tartó időszak.

Gáznap: az adott naptári nap reggel 06:00-tól a következő nap reggel 06:00-ig tartó időszak.

Gáztechnikai normál m3: az a gázmennyiség, amely 288,15 K hőmérsékleten és 101325 Pa nyomáson 1 m3 térfogatot foglal el. Mértékegysége: gnm3.

Közvetített Szolgáltatás: a mindenkori számviteli törvény szerint értendő fogalom, mely jelen Szerződésben a számla kibocsátó által, a közvetített szolgáltatás ellenértékeként megfizetett összegen felüli további díjat, költséget, vagy ellenértéket nem tartalmazó szolgáltatás.

Korlátozás: az egyes korlátozási kategóriákba besorolt felhasználók gázfogyasztásának csökkentése vagy megszüntetése annak érdekében, hogy az együttműködő földgázrendszeren, vagy annak egy részén a hidraulikai egyensúly fenntartható, vagy helyreállítható legyen.

Minőségi hiba: amennyiben a Szerződésben kikötött földgázminőségtől az ott meghatározott értéket meghaladó eltérés áll fenn, mely a jelen Szerződés 7. pontjában meghatározott jogkövetkezményekkel jár.

MSZKSZ díj: a földgáz biztonsági készletezésről szóló 2006. évi XXVI. törvény alapján a Magyar Szénhidrogén Készletező Szövetség részére a Kereskedő által fizetendő tagi hozzájárulás.

Szerződés: A Kereskedő és a Felhasználó közötti jelen földgáz adás-vételi szerződés.

Üzleti titok: a 2018. évi LIV. tv. 1. §-ában meghatározott jelentéssel bír.

Üzletszabályzat (ÜSZ): Kereskedő jelen Szerződés alapját képező közbeszerzési ajánlat keltezésének napján hatályos, a MEKH által jóváhagyott földgáz-kereskedelmi üzletszabályzata. (Az üzletszabályzat jelen Szerződés aláírását követő időpontban való módosulásának Felhasználóval szembeni hatálybalépéséhez szükséges, hogy Kereskedő e módosulásokat Felhasználó részére küldött írásos bejelentéssel külön is Felhasználó tudomására hozza, az üzletszabályzat általános szerződési feltételnek tekintett részei Felhasználó hátrányára való módosulása esetén a módosult részek Felhasználóval szembeni - Szerződés vonatkozásában való - alkalmazásához szükséges a hátrányos rendelkezések Felhasználó általi kifejezett írásbeli nyilatkozattal vagy ráutaló magatartással való elfogadása is. Amennyiben a Felhasználó a Kereskedő általi értesítést követő 30 napon belül nem kifogásolja az üzletszabályzat módosult részét, úgy az a Felhasználó ráutaló magatartása folytán elfogadottnak minősül.)

Rendszerhasználati díj (RHD): a Szerződés 11.3. pontjának megfelelően meghatározott és a Szerződés 11.6. pontja szerint megfizetett rendszerhasználati ár, mely rendszerhasználati Forgalmi díjat és rendszerhasználati Kapacitásdíjat jelent.

Nap: a Szerződésben napként meghatározott olyan idő, amely naptári napot jelent (a naptári naptól való eltérést a Szerződés külön jelöli, pl. munkanap, vagy banki nap jelöléssel).

**3. A Szerződés tárgya**

3.1 A Felek megállapodnak, hogy a Felhasználó jelen Szerződésben meghatározott felhasználási helyei vonatkozásában felmerülő földgázigényét – a Szerződés hatálya alatt - csak a Kereskedő, mint földgáz-kereskedelmi működési engedélyes által, a jelen Szerződés alapján rendelkezésre bocsátott (Felhasználónak értékesített) vezetékes földgázzal elégíti ki.

A földgáz értékesítés és adásvétel részletes feltételeit és a Kereskedő kötelezettségvállalásait, a Kereskedő által nyújtott teljesítés körülményeit a jelen Szerződés teljes körűen tartalmazza, ennek megfelelően, a Szerződés megkötését (annak aláírását) megelőzően, illetve a Szerződés aláírását követően a Felek bármelyike által megtett közlés, vagy nyilatkozat, továbbá bármely a szerződéses jogok gyakorlásával, vagy kötelezettségek teljesítésével – vagy a jogok gyakorlásának, kötelezettségek teljesítésének elősegítésével –, továbbá a Szerződés végrehajtásával összefüggésben folytatott eljárás, kifejtett magatartás, továbbá bármely gyakorlat csak akkor értelmezhető a Szerződés részeként, ha arra a Szerződés kifejezetten lehetőséget ad. Felek jognyilatkozata csak akkor módosítja a Szerződést, ha a jognyilatkozat maradéktalanul megfelel a Szerződés 21.1 pontjában meghatározott szabályoknak és kimeríti a Felek által ekként meghatározott alaki és tartalmi követelményeket.

A jelen Szerződés alapján és az ott meghatározott feltételek szerint a Kereskedő eladja, a Felhasználó pedig megvásárolja a Szerződés 1.4. pontjában – a Szerződésnek megfelelő eltérési szabályokkal és mértékkel – meghatározott földgáz mennyiséget a Szerződés hatálya alá tartozó felhasználási helyek földgáz ellátásának biztosítása érdekében. A Szerződés tárgya, hogy a Felhasználó, a jelen Szerződésben megjelölt felhasználási helyeinek ellátásához szükséges földgáz mennyiséget kizárólag a Kereskedőtől vásárolja meg. A jelen Szerződés és mellékletei szerinti feltételek alapján Kereskedő köteles a Szerződésben meghatározott áron és ott meghatározott mennyiségi és minőségi követelmények szerint a Szerződés hatálya alatt Felhasználónak földgázt értékesíteni, Felhasználó a szállított földgáz ellenértékét a Szerződésben meghatározott feltételek szerint köteles megfizetni.

3.2 Kereskedő teljes körű, az együttműködő földgázrendszer használatát is biztosító földgázellátást nyújt Felhasználó részére, amire tekintettel Felhasználó az őt jogszabály alapján megillető, a jelen Szerződés teljesítéséhez szükséges (szállítói, tárolói és elosztási) rendszerkapacitások tekintetében a rendelkezési jogot – a GET 72. § (8) bek. alapján – a jelen Szerződés időtartamára, legfeljebb a Lekötött kapacitás 1.5. pont szerinti mértékéig átadja Kereskedő részére, aki a Szerződés szerinti ellátás érdekében a szükséges rendszerhasználati szerződések megkötését biztosítja. Felek rögzítik, hogy a jelen Szerződés megszűnésével egyidejűleg minden különösebb intézkedés nélkül a rendszerhasználati kapacitások feletti rendelkezési jog visszaszáll Felhasználóra - illetve abban az esetben, ha a felhasználási hely Felhasználó részéről átruházásra kerül valamely más jogalanyra, a Felhasználói jogutódra -, Kereskedő a kapacitások feletti Felhasználót megillető rendelkezési jog biztosításához szükséges intézkedéseket a Szerződés megszűnésének időpontja hatályával a Felhasználó külön felhívása nélkül is köteles megtenni, azaz a rendelkezésére bocsátott rendszerkapacitásokat Felhasználónak – vagy a Felhasználó által megnevezett más földgáz-kereskedőnek, illetve a felhasználási hellyel rendelkező jogalanynak, illetve e jogalany által megjelölt földgáz-kereskedőnek - köteles Kereskedő átadni.

Kereskedő kötelezettséget vállal, hogy a Felhasználó ellátáshoz szükséges földgázmennyiséget beszerzi, annak a felhasználási helyre való eljuttatásához szükséges rendszerhasználati kapacitásokat biztosítja (e kapacitásokat a GET VHR 26/B. § (3) és (4) bekezdéseinek figyelembevétele mellett a kereskedőváltás során átveszi – amennyiben kereskedőváltásra sor kerül), és a Szerződésben meghatározott földgázmennyiséget a Felhasználó részére a Szerződésben foglaltaknak megfelelően értékesíti, ezen túl köteles Kereskedő arra is, hogy a Felhasználó ellátása érdekében, a Szerződés hatályát követő Gázévre vonatkozó rendszerhasználati kapacitásokat – a Felhasználó jelen Szerződés 1. sz. mellékletében meghatározott felhasználási helyeire – a Felhasználó igényei szerint a Szerződés időszakát követő gázévre lekösse a Szerződés 6.3. pontjában meghatározottak szerint (Felek ennek alapján abban is megállapodnak, hogy a Szerződés 6.3. pontjának megfelelő kapacitáslekötés vonatkozásában a Szerződés hatályát követő Gázévet kapacitáslekötési időszaknak tekintik).

3.3. A felhasználási helyek száma a Szerződés hatálybalépését követően – a jogszabályoknak megfelelően kezdeményezett kereskedőváltás esetén is – kizárólag a jelen Szerződésben rögzített Szerződött Földgázmennyiség mértékéig növekedhet. Kereskedő jogosult vizsgálni a felhasznált energia mennyiség tekintetében a terv / tény eltérést illetve számításba venni az új felhasználási helyek várható mennyiségét. Amennyiben az új felhasználási helyek révén a várható mennyiség a Szerződött Földgázmennyiség-et meghaladja, Kereskedő jogosult visszautasítani a javára szóló kereskedőváltást. A kereskedőváltással (új felhasználási helyek bevonásával) a Szerződött Földgázmennyiség, illetve a Maximum Szerződött Mennyiség mértéke nem változik meg, azaz a Felhasználó jelen Szerződés alapján fennálló mennyiségi átvételi kötelezettsége és a Kereskedőt terhelő teljesítési kötelezettség a felhasználási helyek számának a bővülése ellenére is az 1.4. pontnak megfelelően áll fenn. A Kereskedő köteles az elfogadott kereskedőváltást végrehajtani és a kereskedőváltással érintett felhasználási helyeket jelen Szerződésnek megfelelően ellátni. A Szerződés 1. számú melléklete a jelen rendelkezésnek megfelelően végrehajtott sikeres kereskedőváltás időpontjával módosul és a melléklet kiegészül a kereskedőváltással érintett felhasználási helyekkel és a felhasználási helyekhez kapcsolódó – a Szerződésben meghatározott – adatokkal.

A felhasználási helyek számának a jelen pontnak megfelelő változási lehetősége a Kbt. 141. § (4) a) pontja szerinti szerződésmódosításnak minősül.

**4. Átadási pont**

4.1 Az Átadási pont, egy adott felhasználási hely vonatkozásában a Felhasználó felhasználási helyeit ellátó földgáz elosztóvezetéknek az adott felhasználási hely telekhatárára eső – a csatlakozási szerződésben meghatározott – végpontja. A földgáz átadása a Felhasználó részére az Átadási ponton történik. Felhasználó a földgázt az Átadási ponton veszi át saját felhasználás céljából, azaz Felek a földgáz továbbadását kizárják. A Felek a jelen Szerződésben Átadási pontként hivatkozott fogalom alatt a jelen szerződéses pontnak megfelelően leírtakat értik.

4.2 A Szerződés szerinti átadási nyomás teljesítésének, valamint a Felhasználóra való kárveszély átszállásának helye az Átadási pont.

**5. Szerződött Földgázmennyiséggel kapcsolatos jogok és kötelezettségek**

5.1 Szerződött Földgázmennyiség megengedett pozitív irányú eltérése: *+30 %* (Maximális Földgáz Mennyiség). Felhasználó jogosult a Szerződött Földgázmennyiség feletti földgázmennyiségnek – a Maximum Szerződött Mennyiség értékéig történő – a megvásárlására a versenyújranyitás ajánlattételi felhívása szerint.Szerződött Földgázmennyiség megengedett negatív irányú eltérése: *-30 %* (Minimális Földgáz Mennyiség). Felhasználó a Szerződött Földgázmennyiség alatti földgázmennyiségnek – a Minimum Szerződött Mennyiség értékéig történő – a megvásárlására köteles a verseny újranyitás ajánlattételi felhívása szerint.

5.2 Mennyiségi hibának számít, ha a Felhasználó földgáz átvétele a Minimum Szerződött Mennyiségtől elmarad (Alulvételezés) vagy túllépi a Maximum Szerződött Mennyiséget (Túlvételezés). Alulvételezés esetén a hatósági alapon álló korlátozásból fakadó (9. pont szerint), továbbá a Kereskedő érdekkörében, vagy hibájából, valamint a vis maior következtében nem teljesült átvétellel a mennyiségi eltérést csökkenteni kell.

5.3 Felhasználó vállalja, hogy a Szerződés hatálya alatt a Felek által meghatározott teljesítmény és ütemezés szerint rendelkezésére bocsátott földgázt a Szerződésben foglalt feltételekkel az Átadási ponton saját maga számára átveszi. Felek a földgáz továbbadását a Kereskedő belegyezéséhez kötik, egyúttal rögzítik, hogy a Felhasználó felhasználási helyein átvett földgáz esetlegesen olyan ingatlanrészekben is felhasználásra kerülhet, amely nem Felhasználó, hanem vele szerződéses jogviszonyban álló más alany használatában áll, az ilyen földgázfelhasználást Felek nem minősítik földgáz továbbadásnak. Felhasználó kijelenti, hogy a felhasználási helyeken un. telephelyi szolgáltatás nem folyik.

**6. Lekötött kapacitással kapcsolatos jogok és kötelezettségek**

6.1. Felhasználó nyilatkozik, hogy a Szerződésben meghatározott felhasználási helyeken – a Felhasználót a Szerződés hatálybalépését megelőzően ellátó földgázkereskedő részére – a rendszerhasználati kapacitások lekötéshez szükséges igényeit a Szerződés 1.5. pontjának megfelelő Lekötött kapacitás igénybevételéhez megadta, amely alapján a rendszerhasználati kapacitások lekötésre kerültek, így a Felhasználó földgázellátásához szükséges Lekötött kapacitást a Felek a Szerződés 1.5. pontja szerinti veszik figyelembe.

6.2 Felek megállapodnak abban, hogy Kereskedő a Szerződés teljesítéséhez szükséges a 6.1. pontnak megfelelően lekötött rendszerhasználati kapacitásokat – a vonatkozó jogszabályok szerint és GET VHR 26/B. § (3) és (4) bekezdéseinek alkalmazásával – köteles a kereskedőváltás végrehajtása során átvenni a korábbi földgázkereskedőtől (Felhasználó felel azért, ha a rendszerhasználati kapacitások a Lekötött kapacitás mértékéig a kereskedőváltás során a Kereskedőnek nem kerülnének átadásra, vagy az átadás valamely okból késne). Kereskedő a Szerződés teljesítéséhez általa szükségesnek nem tartott szállítói betáplálási ponti, illetve tárolói kapacitások átvételét a jogszabályok szerinti felhatalmazás mellett akkor jogosult megtagadni, ha biztosítani tudja a Felhasználó felhasználási helyeinek ellátását a Szerződés szerint. A kapacitások átvételének megtagadásával kapcsolatos döntésért – valamint a Felhasználó felhasználási helyeinek ellátásáért a Lekötött kapacitás mértékéig – Kereskedő teljeskörűen felel Felhasználóval szemben.

6.3 A Szerződés 1.5. pontja szerint meghatározott Lekötött kapacitás a vonatkozó jogszabályok alkalmazásával és a Kereskedő egyetértésével módosítható. Felhasználó tudomásul veszi, hogy a Lekötött kapacitás csökkentésére gázéven belül nincsen lehetőség. Felhasználó egyúttal kötelezettséget vállal arra, hogy a Szerződés hatályát követő Gázévre – amennyiben érvényes földgáz-kereskedelmi szerződést a felhasználó a Kereskedővel vagy más földgázkereskedővel még nem kötött – a Kereskedő felhívására megadja az Kereskedőnek a Szerződés hatálya alá tartozó felhasználási helyekre vonatkozó éves kapacitás igényét, amely figyelembe vételével a Kereskedő a gázéves kapacitásokat lekötése érdekében intézkedik. Ha a Felhasználó a megadott határidőig nem ad éves igénybejelentést a Kereskedőnek, úgy a Kereskedő a Felhasználó számára gázéves kapacitást nem köt le. Az igénybejelentés elmulasztásából vagy késedelmes teljesítéséből származó minden felelősség a Felhasználót terheli.

Felek rögzítik, hogy az adott felhasználási hely földgázellátásból való végleges kikapcsolása esetében is köteles a Felhasználó megfizetni a Kapacitásdíjat a szerződéses időszak alatt, a Szerződés hatályának végéig.

**7. Földgázminőség**

7.1 A Felhasználó részére átadott földgáz minősége megfelel a vonatkozó minőségi előírásoknak (a földgázszállítási rendszerüzemeltetőnek a Szerződés hatályának megfelelő időszakra érvényes minőségi elszámolása). A földgáz szagosított formában kerül átadásra a Felhasználónak.

7.2 Jellemző fűtőértéket – és a fűtőérték MJ és kWh mértékegységek szerinti átváltását –, a földgáz minőségére vonatkozó más előírásokat a földgázszállítási rendszerüzemeltető határozza meg, a fűtőérték a Szerződés 7.1. pontjának megfelelő minőségi előírásoknak kell, hogy megfeleljen, amely jellemző fűtőérték a Szerződött fűtőérték (az átváltási érték a szerződés megkötésének időpontjában: 3,2495).

Minőségi hibának tekintendő, ha a földgáz fűtőértéke nem felel meg a Szerződött fűtőértéknek.

**7.3 Átadási nyomás**

A földgáz Átadási ponton történő átadása Felhasználónak a Felhasználási hely jellemzőinek megfelelő nyomáson történik. Az Átadási nyomás nem csökkenhet a minimum érték alá.

Minőségi hibának számít a földgáz nyomása – mint minőségi elem szempontjából – ha az a minimum érték alá csökken, kivéve a Szerződés szerint megfelelő időben előre jelzett karbantartási munka, a gázátadó állomáson fellépő nem normál üzemmenet, vagy a vis maior esetét. Az átadási nyomásért a rendszerüzemeltetői engedélyesek felelnek.

**7.4 Minőségmérés**

Az ellátórendszerbe betáplált földgáz minőségének mérése a földgázszállítási rendszerüzemeltető feladata, aki felelős a földgáz minőségének dokumentálásáért és a minőség méréséért a rendszerhasználóval szemben.

7.5 A földgázszállítási rendszerüzemeltető által szolgáltatott minőségi jellemzőket a Felek a jelen Szerződés szerinti földgázmennyiségi elszámolásukhoz elfogadják.

**7.6 Minőségi kifogás eljárásrendje**

7.6.1 Ha a földgáz minőségi paraméterei igazoltan nem elégítik ki a jelen Szerződésben rögzített minőséget (specifikáción kívüli földgáz), akkor a Kereskedő annak tudomására jutását követően haladéktalanul köteles a specifikációtól való eltérésről a Felhasználót írásban értesíteni.

7.6.2 Ha az eltérő minőségű földgázról Felhasználó más módon szerez tudomást, a minőségi adatokkal szemben kizárólag írásban emelhet kifogást a Kereskedő felé azzal, hogy az elszámolás alapját érintő földgázminőségi reklamáció akkor lehet megalapozott, ha a Felhasználó az észlelt minőségi hibát haladéktalanul, de legkésőbb a tudomásszerzést követő 2 (kettő) munkanapon belül – legfeljebb a minőségi hiba megszűnését követő 30. (harmincadik) nap végéig – bejelentette.

Kereskedő a Felhasználó bejelentését követően haladéktalanul megkezdi a minőségi reklamáció kivizsgálását, amelynek során a földgázszállítási és más rendszerüzemeltető felé kizárólag Kereskedő jogosult eljárni.

7.6.3 Felhasználó minőségi kifogásának megalapozottsága esetén Kereskedő a szükséges korrekcióról intézkedik, illetve Felhasználó jogosult a jelen Szerződésben rögzített jogkövetkezményeket érvényesíteni Kereskedővel szemben. A minőségi hibának megfelelő mértékben a Felhasználó földgázátvételi kötelezettségét korrigálni kell.

Amennyiben Felhasználó minőségi kifogását Kereskedő nem tartja megalapozottnak, Felhasználó kifogását elutasítja és a földgáz értékesítést a jelen Szerződés rendelkezései szerint folytatja, amely esetben a Felhasználó igényét a Szerződés 30. pontja szerint érvényesítheti.

**8. Fogyasztási igénybejelentés**

A gázfelhasználással kapcsolatos igénybejelentést (nominálást) a Kereskedő saját érdekkörében és felelősségére végzi. A nomináláshoz Felhasználó tájékoztató jelleggel – a Szerződés 1. sz. melléklete szerint – megadja a havi tervezett gázfelhasználási igényeit. A havi gázfelhasználási értékekben tervezett változásokat Felhasználó a Szerződés 26. pontja szerint közli Kereskedővel. A Felhasználó felhasználási helyével kapcsolatos igénybejelentési hibával összefüggő felelősség kizárólag a Kereskedőt terheli.

**9. Korlátozás**

9.1. Földgázellátási válsághelyzet, vagy egyéb a földgázellátást érintő korlátozás esetén a korlátozást a vonatkozó jogi szabályozás és hatósági előírások szerint a rendszerüzemeltetői engedélyesek hajtják végre, abban a Felhasználó a korlátozható kategóriába tartozó felhasználói körben meghatározott korlátozási sorrendben együttműködik. A jogszabályban (a szerződés aláírásakor: 110/2020. (IV. 14.) Korm. rendelet) előírtaknak megfelelően, a fentiek szerint elrendelt felhasználói korlátozás minden esetben a teljesítés jogszerű megtagadásának minősül. A Felhasználó a korlátozás elrendelése esetén köteles a rendszerüzemeltetői engedélyesek jogszerű utasításait végrehajtani.

A korlátozással érintett, annak megfelelő mértékű gázmennyiség a Felhasználó földgázátvételi kötelezettségét csökkenti.

9.2 A Felhasználó által lekötött földgázteljesítmény korlátozási besorolását a Felek a Szerződés aláírásakor hatályos jogi szabályozás szerint határozzák meg.

9.3 A Kereskedő az Elosztói Engedélyes bevonásával ellenőrizheti a korlátozás végrehajtását a Felhasználó Átadási pontjánál a mérő távleolvasása vagy helyszíni leolvasás alkalmazásával.

9.4. Amennyiben a Felhasználó a GET 3. § 75. pontja szerinti, alapvető szociális szolgáltatónak minősül, úgy az erről szóló nyilatkozata a Szerződés 5. számú mellékletét képezi.

9.5. Amennyiben Felhasználó korlátozási besorolásához szolgáltatott bármely adatában változás következik be, erről Kereskedőt haladéktalanul írásban értesíteni köteles melynek elmulasztásából eredő mindennemű kárért felel. A korlátozási besorolás megváltozását Kereskedő írásban igazolja vissza Felhasználó felé, amely egyben a Szerződés módosítását is jelenti.

**10. Gázmérés és elszámolás rendje**

**10.1 A földgázfelhasználás mérése**

A Felhasználó részére átadott földgázmennyiség mérése a felhasználási helyeken felszerelt hiteles mérési rendszerrel történik. Felhasználó felhatalmazza a Kereskedőt arra, hogy a Szerződéssel érintett felhasználási helyeknek – a Szerződés hatálya alatti földgázfelhasználásra – vonatkozó mérési, elszámolási adatokat a GET 17. § (2) bek. alapján az illetékes elosztói engedélyestől lekérje, az adatokat átvegye.

Felhasználási helyen a mérőleolvasásra az Elosztói Engedélyes eljárása szerinti időben és gyakorisággal, de legalább évente, kerül sor. A leolvasás távméréssel (amennyiben a felhasználási helyen távmérésre alkalmas fogyasztásmérő van felszerelve), vagy közvetlen (személyes) leolvasás útján valósulhat meg. Abban az esetben, ha a felhasználási helyek valamelyikén az adott gázhónapra nem állnak rendelkezésre leolvasott mérési adatok úgy a Felek, az adott felhasználási helyen a Felhasználó által közölt földgázmennyiség (diktálás) vagy az 1. sz. mellékletben írtak szerint meghatározott havi gázmennyiségi adatok alkalmazásával számolják el a Felhasználó által átvett gázmennyiséget, a Felek közötti - a Szerződés 20.2. pontja szerint meghatározott - végleges elszámolás feltételével. A Felek a mérési rendszerrel való elszámolást és a Szerződés 20.2 pontja szerinti elszámolást Elszámolási mérésnek tekintik. A Felhasználó köteles az Elosztói Engedélyes vagy megbízottja részére a mérő ellenőrzését, le- és felszerelését előre egyeztetett időpontban lehetővé tenni. Kereskedőváltás esetén a távlehívható rendszerrel fel nem szerelt mérővel rendelkező felhasználási helyek tekintetében a záró mérőállás meghatározására a Felhasználó általi diktálással, vagy ennek elmulasztása esetén a területileg illetékes földgázelosztó általi becsléssel kerül sor. Felhasználó köteles a szerződéses időszak lejártát megelőző 30. napig bejelenteni felhasználási helyenként az aktuális mérőállást (diktálás).

**10.2 Elszámolás**

A Felek közötti mennyiségi elszámolás alapját, a Felhasználó részére az Átadási ponton átadott földgázmennyiségből számított fűtőérték MJ értékének kWh értéke képezi. Felek rögzítik, hogy a fűtőérték MJ és kWh mértékegységek közötti átváltását a szerződés 7.2. pontjának megfelelő értéken végzik.

A Szerződés hatálya alatt – Kereskedő által átadott és Felhasználó által átvett – teljes földgázmennyiség meghatározásához és az elszámoláshoz vett gázmérési adatok rögzítésére a Szerződés 10.1. pontjában írt rendelkezéseket kell alkalmazni.

A Felhasználó a jelen Szerződés aláírásával elfogadja, hogy az Elosztói Engedélyes, vagy annak megbízottja a földgázmérőt leolvassa, a mérési adatokat tárolja, és kijelenti, hogy ezen – a hiteles mérésnek megfelelő – adatokat a Szerződés szerinti elszámolás alapjául elfogadja. A távmérésben részesülő felhasználási helyek adataihoz biztosítani kell a Felhasználó részére való hozzáférést, olyan mértékben, amilyen mértékben a területileg illetékes elosztó a Kereskedő részére biztosítja. Kereskedő a Felhasználó tényleges földgáz felhasználását az Elosztói Engedélyes adatszolgáltatása alapján állapítja meg.

A tárgyhavi elszámolás a távméréssel nem rendelkező felhasználási helyek esetében – kivéve, ha az elosztói engedélyes által elvégzett leolvasás eredménye az elszámolási időszakra rendelkezésre áll – a jelen Szerződés 1. sz. mellékletében megadott tárgyhónapra (mint Gázhónapra) vonatkozó gázmennyiségekkel, míg a távmért felhasználási helyek esetében a mérő havi (Gázhavi) mérőállása alapján, a Kereskedő elszámolási rendszerében rögzített minőségi adatokból számolt korrekciós tényezővel átszámított gáztechnikai normál köbméterből számított hőmennyiség alapján történik.

Amennyiben a felhasználási helyen felszerelt gázmérő a fogyasztást nem, vagy hibásan méri, vagy a gázmérő hitelesítési ideje lejárt, az elszámolás alapjául szolgáló földgázmennyiség meghatározása, az illetékes Elosztói Engedélyes üzletszabályzatában meghatározott módon történik.

Ha az Elosztói Engedélyes a mérő leolvasását nem tudja elvégezni, vagy nem áll rendelkezésre leolvasott mérési adat (mérési adatként kell figyelembe venni a Szerződés 20.2. pontjában szabályozottak szerint, a Felhasználó által leolvasott adatokat is), az elszámoló számla alapját képező fogyasztásmennyiséget az Elosztói Engedélyes jogosult becsléssel megállapítani. Ha a becslést követően valós mérőállás áll rendelkezésre, a tényleges fogyasztásmennyiséget a két ismert mérőállás közötti időszakra arányosan (naptári napokra, mint gáznapokra egyenlően) kell felosztani, és a becslés alapján kiállított számlát elszámolni.

Ha a Felhasználó a mérő leolvasását nem teszi lehetővé vagy gátolja, Kereskedő jogosult az aktuális elszámolási időszakra az utolsó mérőleolvasás felhasználás adatain alapuló, területileg illetékes elosztó által becsült mérőállás figyelembevételével számlát kibocsátani.

**10.3 Elszámolási időszak**

A Felek megállapodnak, hogy a földgázfogyasztás mennyiségi és teljesítménnyel összefüggő díjainak elszámolása – a Szerződés megszűnése időpontjában való végleges elszámolás feltételével – Gázhónapra történik. Felek rögzítik, hogy a Szerződés hatályának megfelelő teljes időszakot is elszámolási időszaknak tekintik.

A mérőleolvasás adatai szerint a Kereskedő által a leolvasást megelőzően végzett elszámolásokat korrigálni kell.

**11. Az átadott földgáz ára**

11.1 Felhasználó a jelen Szerződés szerinti földgáz értékesítéséért díjat fizet, amely két részből tevődik össze:

a) Földgáz termék ára (ez magában foglalja a földgáz molekula árát és a Kereskedői teljesítések és kötelezettségvállalások teljes ellenértékét),

b) Rendszerhasználati ár.

11.2. A Szerződés teljes időszakára a Felek **a Földgáz termék árát** (Pg) a következők szerint határozzák meg:

**Pg = „…………*”\* Ft/kWh*** (a földgáztermék ára, amely a Szerződés időszaka alatt állandó és amely a Kereskedőnek a Szerződés megkötését jelentő versenyújranyitás során tett ajánlatának értékelésre kerülő elemét is jelenti, a földgáztermék árát csak – a Szerződés 21.1. pontjának megfelelő – szerződésmódosítás útján módosíthatják Felek, a földgáztermék ára a Kereskedő egyoldalú nyilatkozata alapján, vagy az ÜSZ rendelkezése szerint nem módosulhat)**.**

*\*(Kereskedőnek a versenyújranyitás során tett ajánlata szerinti érték)*

**Pg – elem fűtőértékének a meghatározása és annak kWh értékre történő átváltása a Szerződés 7.2. pontjának megfelelő adatokkal 15°C-on történik.**

11.2.1 A Pg árat a Szerződés teljes időszaka alatt állandó értéknek kell tekinteni.

11.2.2 A Felhasználó a Szerződés jelen pontjában meghatározott földgáz termék árat köteles Kereskedőnek a Szerződés 12. pontja szerint megfizetni.

11.3 A Felhasználó köteles továbbá megfizetni Kereskedőnek **a Rendszerhasználati árat** – a mindenkor érvényben lévő hatósági díjszabás (hatósági ár) figyelembevételével, a jelen Szerződésnek megfelelően meghatározott mértékben – a Szerződés 12. pontjában írtak szerint.

11.3.1 A Rendszerhasználati ár áll a Kapacitásdíjból és a Forgalmi díjból. A Kapacitásdíj magában foglalja: a 20 m3/h és afeletti névleges összkapacitású felhasználási helyek tekintetében, amelyek távmérővel rendelkeznek a tárolás díját, elosztási kapacitásdíjat, szállítási kapacitásdíjat, míg a 20 m3/h alatti névleges összkapacitású felhasználási helyek, illetve a 20 m3/h és afeletti névleges összkapacitású felhasználási helyek tekintetében, amelyek távmérővel nem rendelkeznek az alapdíjat is. A Forgalmi díj magában foglalja: a szállítási forgalmi díj, elosztási forgalmi díj, tárolási forgalmi díj, szagosítási díj ténylegesen átvett földgáz mennyiségre eső részét.

11.3.2 A Kapacitásdíj meghatározásánál a Felhasználó számára a szerződéssel érintett felhasználási helyekre a Szerződés időszakára az 1.5. pontnak megfelelően meghatározott Lekötött kapacitás igénybevételéhez szükséges rendszerhasználati kapacitásokat kell figyelembe venni akként, hogy a Kapacitásdíj meghatározásához alapul vett rendszerhasználati kapacitások értéke, Szerződés létrejöttét megelőző, ahhoz kapcsolódó versenyújranyitás során Kereskedő ajánlati kötöttségével megadott Kapacitásdíj meghatározásához számított (Kereskedő által az ajánlattételhez figyelembe vett) rendszerhasználati kapacitások mértékét nem haladhatja meg.

11.3.3 A rendszerhasználati ár meghatározása:

– **a Kapacitásdíj esetében** a

(i) a 20 m3/h-nál kisebb névleges (össz)kapacitású fogyasztásmérővel rendelkező felhasználási helyek tekintetében kWh/h elszámolási egység,

(ii) a 20 m3/h, vagy annál nagyobb névleges (össz)kapacitású fogyasztásmérővel rendelkező felhasználási helyek vonatkozásában kWh/h elszámolási egység;

– **a Forgalmi díj esetében** MWh elszámolási egység alkalmazásával történik.

11.3.4 A Kapacitásdíj és Forgalmi díj értékei felhasználói kategóriák szerint (Kereskedőnek a jelen Szerződés alapját adó versenyújranyitásban vett ajánlati kötöttsége alapján) felhasználási helyenként külön-külön kerülnek alkalmazásra a Szerződés **2. sz. melléklet**ében meghatározott értékek szerint(a 2. sz. mellékletben felsorolt árak és díjak a Kereskedőnek a Szerződés megkötését jelentő verseny újranyitás során tett ajánlatának értékelésre kerülő elemeit is jelentik).

11.3.5 Kereskedő, a Szerződésben meghatározott felhasználási helyek vonatkozásában felhasználási helyenként külön-külön érvényesíti a 11.3.4 pontban megadott Kapacitásdíjat. A Szerződés időtartama alatt a Kapacitásdíj érvényesítése:

(i) a 20 m3/h-nál kisebb névleges (össz)kapacitású fogyasztásmérővel rendelkező felhasználási helyek, illetve a 20 m3/h, vagy annál nagyobb névleges (össz)kapacitású fogyasztásmérővel rendelkező, de távmérővel fel nem szerelt felhasználási helyek tekintetében a fogyasztásmérő névleges (össz)teljesítménye alapján,

(ii) a 20 m3/h, vagy annál nagyobb névleges (össz)kapacitású fogyasztásmérővel rendelkező, távmérővel felszerelt felhasználási helyek vonatkozásában a Lekötött kapacitás kWh/h-ban kifejezett értéke alapján történik.

Kereskedő a Forgalmi díjat szintén felhasználási helyenként külön-külön érvényesíti a 11.3.4. pontnak megfelelő mértékben.

11.3.6 A rendszerhasználati díjakra vonatkozó jogszabály, valamint a MEKH hatósági határozatának – a Szerződés aláírását követő – változása esetén a 11.3.4. pont **szerinti Rendszerhasználati árat Kereskedő jogosult – díjcsökkenés esetén köteles – az** árváltozásnak megfelelően, a jogszabály, illetve hatósági határozat módosítás hatályba lépésével megegyező időponttal, az árváltozás mértékének megfelelően – módosítani (díjcsökkenés esetén csökkenteni). Abban az esetben, ha az árváltozás a hatósági árat módosítja, a Kereskedő köteles a Szerződés 11.3.4. pontjában meghatározott Rendszerhasználati árat Felhasználóval szemben igazolni. Kereskedő köteles az árváltozást követően a Rendszerhasználati ár módosulása esetén – illetve a Szerződés 3.3. pontjában meghatározott esetben, ha az 1. sz. melléklet új felhasználási helyekkel egészül ki – a Felhasználónak átadni nyomtatott formában és elektronikus dokumentumként is a Szerződés 3. sz. mellékletének aktualizált (az árváltozás esetén az árváltozással módosított példányát), továbbá köteles átadni a Kapacitásdíj és Forgalmi díj felhasználási helyenként meghatározott számítását is. (Abban az esetben, ha a Szerződés 3.3. pontjának megfelelő módosulása következik be az 1. sz. mellékletnek, úgy a 2. sz. melléklet tartalmát az új felhasználási helyekkel kell kiegészíteni, a 2. sz. melléklet egyéb részeinek változatlanul hagyása mellett.) A Kereskedő által ekként elkészített és a Felhasználónak átadott 2. sz. melléklet, a Szerződés 11.3.4. pontjában írt 2. sz. melléklet helyébe lép az árváltozás hatálybalépésének – a Szerződés 3.3. pontjában meghatározott esetben a kereskedőváltás végrehajtásának – az időpontjától. Az árváltozás az egyes felhasználási helyeken meghatározott rendszerhasználati díjakat – az árváltozás arányát igazoló számítás feltételével – módosítja, mely nem minősül a Kbt. 141. § szerinti szerződésmódosításnak.

11.4 A 11.1-11.3 pontban meghatározott árak nem tartalmazzák: az energiaértékesítést terhelő adókat (pl.: a jövedéki adót), a földgáz biztonsági készletezési (MSZKSZ) díjat és az ÁFA-t, továbbá más olyan költségeket és díjakat, valamint egyéb a jelen Szerződés teljesítéséhez kapcsolódóan Felhasználót terhelő fizetési kötelezettségeket, amelyeket Kereskedő jogosult Felhasználóval szemben a jogi szabályozás értelmében érvényesíteni (illetve Felhasználóra áthárítani).

Felhasználó rögzíti, hogy az energiahatékonyságról szóló 2015. évi LVII. törvény módosítása révén bevezetett energiahatékonysági kötelezettségi rendszerből fakadó, Felhasználó energiafelhasználásából adódó, Felhasználót terhelő többlet fizetési kötelezettség felhasználó(k)ra eső arányos részét a Kereskedő üzletszabályzatában meghatározottak szerint a Kereskedő érvényesítheti. Felhasználó azonban rögzíti azt is, hogy amennyiben energiahatékonyság-javító beruházást vagy intézkedést hajt végre, Felhasználó nem köteles kizárólag Kereskedőnek felajánlani a Hitelesített Energiamegtakarítást, és a beruházás megvalósítását. Felhasználó egyéni döntése ezek kezelése, és felhasználó ezekben a tárgykörökben nem biztosít Kereskedő számára utolsó ajánlattételi opciós jogot sem.

Az árak nem tartalmazzák továbbá, a földgázvásárlást terhelő és Felhasználó, mint felhasználó terhére eső állami pénzeszközöket, más járulékos, az állami szabályozásból fakadó költségeket. Az ár nem tartalmazza egyebekben a jogszabályok alapján, vagy jogszabályon alapuló hatósági határozat szerint esetlegesen a jövőben felmerülő, a földgáz kereskedelmi tevékenységet terhelő és felhasználókra kifejezett jogszabályi felhatalmazás alapján áthárítható esetleges újabb adókat, illetékeket, díjakat, járulékokat és más egyéb költségeket, melyek megfizetésére Felhasználó köteles, amennyiben ezen adók, illetékek, díjak járulékok és költségek Felhasználóra történő tovább terhelését jogszabály nem zárja ki.

Felhasználó a vele szemben jelen pont alapján áthárított, vagy érvényesített adókat, díjakat, illetékeket, járulékokat és/vagy költségeket a Szerződés 12. pontja szerint fizeti meg Kereskedőnek.

11.5 A Felek a rendszerhasználattal kapcsolatos Felhasználót terhelő fizetési kötelezettségek körében megállapodnak abban, hogy a Lekötött kapacitás túllépése esetén pótdíj és más fizetési kötelezettség csak akkor terheli Felhasználót, ha Kereskedőnek is felmerül – az általa lekötött – kapacitás túllépése okán pótdíj és más fizetési kötelezettsége. Kapacitástúllépés esetén a Kereskedő az Üzletszabályzatában foglaltak szerint jogosult eljárni és a Felhasználót díj (pótdíj, kötbér, stb.) fizetésére kötelezni.

**11.6 Számlázás**

Kereskedő a Szerződés alapján kibocsátott számláit a mindenkor hatályos jogszabályok szerinti formában és tartalommal Felhasználó nevére és székhelycímére – vagy az általa a Szerződés hatálya alatt, a számla kiállítása előtt legalább 30 (harminc) nappal megjelölt számlafizető nevére és székhelycímére – állítja ki és küldi meg. A számlák tartalmazzák a következő azonosító adatokat: felhasználási hely címe irányítószámmal, a felhasználási hely POD száma (mérési pont azonosítója) valamint, ha rendelkezésre áll a mérési pontonként felszerelt gázmérők gyári száma. A számlán Kereskedő a Keretmegállapodásnak megfelelő közbeszerzési díjat is feltünteti.

Kereskedő a fenti számlabenyújtási címen kívüli minden számlabenyújtása a Kereskedő felelősségi körébe tartozik. Amennyiben a Kereskedő által kiállított számla nem Felhasználó számlabenyújtási címére kerül feladásra/kézbesítésre, akkor a fizetési határidő a számlabenyújtási késedelem idejével (azaz a jelen pont szerinti számlázási címhez történő iktatásba vételig eltelt idővel) meghosszabbodik.

11.6.1 Az elszámolás során Kereskedő a Szerződés 1. sz. mellékletében megadott felhasználási helyekről külön-külön állít ki számlát tárgyhavonta (mint Gázhavonta). A tárgyhavi számlák két számlát jelentenek, egyet a rendszerhasználati Kapacitásdíjról és egyet a földgáztermékről (ez magába foglalja a rendszerhasználati Forgalmi díjakat is).

11.6.2 A számla kiállításával egyidőben Kereskedő – a Szerződésben meghatározott felhasználási helyek összességére vonatkozóan – a tárgyhónapban kiállított számlákról, a Szerződés 26. pontjában meghatározott kapcsolattartón keresztül, egy számlaösszesítőt is küld Felhasználónak, a Felhasználó által megadott e-mail címre. A számlaösszesítő excel formátumban készül és a számla számlázás szempontjából valamennyi releváns adatát tartalmazza, beleértve a mindenkori gázdíj egységárát meghatározó tényezőket is.

11.6.3 A Felhasználó ellátásával összefüggésben felmerülő rendszerhasználati árban meghatározott rendszerhasználati díjakat az elosztói, szállítói és tárolói engedélyesek részére a Kereskedő fizeti meg, a rendszerhasználati díjakat a Szerződésben meghatározott rendszerhasználati árban Közvetített Szolgáltatásként továbbszámlázza Felhasználónak.

11.6.4 **A közbeszerzési díj elszámolása**

A közbeszerzési díj számítása, megfizetése a 168/2004. (V. 25.) Korm. rendelet 12. és 14. §-aiban meghatározottak szerint történik. A közbeszerzési díj alapja az intézményi földgáz energia beszerzés (vételezés) földgáz energia tételének (Földgáz termék ár) és a hozzátartozó rendszerhasználati díj (Rendszerhasználati ár) tételének általános forgalmi adó nélkül számított értéke (azaz az Intézménynek kiszámlázott Földgáz termék ár és Rendszerhasználati ár alapú számlaérték, és az elszámoló számla esetleges Földgáz termék ár és Rendszerhasználati ár alapú tételére is előjel helyesen), mértéke 1% + ÁFA. A Földgáz termék ár és Rendszerhasználati ár által nem fedezett egyébiránt a számlán jogszabály alapján feltűntetett költségek, díjak, adók nem képezik a közbeszerzési díj alapját.

A közbeszerzési díjat az Intézmény a Kereskedőn keresztül fizeti meg a Beszerzőnek. A Kereskedő a közbeszerzési díjat köteles az egyedi szerződés alapján végzett teljesítése szerint járó ellenérték kiszámlázásával egy időben az Intézmény részére kiállított számlán külön tételként szerepeltetni.

Kereskedő köteles a kiszámlázásra került közbeszerzési díjakról a KEF portálon keresztül Beszerzőt tájékoztatni, és a közbeszerzési díjat a keretmegállapodásban foglaltak szerint Beszerző részére átutalni.

11.6.5. Felhasználó az alábbi e-mail címeken fogadja be az elektronikus számlákat:

…………………………………………

**12. Fizetési feltételek**

12.1 A Felhasználó köteles a Szerződés alapján meghatározott Kereskedői teljesítések ellenértékét (árát), és más reá eső fizetési kötelezettségeit, a kiállított számla szerint Kereskedő részére banki átutalás útján HUF fizetőeszközben teljesíteni. Amennyiben a számla formai, illetve tartalmi szempontból nem fogadható be, a 30 (harminc) napos fizetési határidő – a Felhasználót terhelő késedelmes teljesítés jogkövetkezményei szempontjából – a formai, illetve tartalmi szempontból befogadható számla kézhezvételétől számítódik. A számla befogadása a Kbt. 135. § (1) bekezdés alapján teljesítésigazolásnak számít, a számlát befogadottnak kell tekinteni, ha a Felhasználó annak tartalmát a kézhezvételt követő 15. (tizenötödik) napig nem vitatja. A jelen Szerződés tekintetében pénzfizetési kötelezettség szempontjából banki átutalással történő pénzfizetési kötelezettség Kereskedő bankszámláján történő jóváírásakor tekinthető teljesítettnek.

A Felek az általános forgalmi adóról szóló jogszabály szerinti teljesítés időpontjának a vonatkozó számlán feltüntetett esedékesség időpontját tekintik, amelynek meg kell felelni az Áfa tv. 58. §. –ban foglaltaknak.

**12.1.1 Az egyes számlák:**

Elektronikus számlázás a Kbt.27/A. § rendelkezése alapján történhet.

a) Havi kapacitásdíj számla

- A számla tartalma: az éves kapacitásdíjak 1/12-ed része.

- Kiállításának ideje: legkésőbb a tárgyhónapot megelőző hónap 10. (tizedik) napja

- Fizetési határideje: 30 (harminc) nap (amennyiben a számla a kiállításától számított 5 (öt) munkanapon belül a kézbesítési címre megérkezik, abban az esetben, ha a számla kézhezvétele későbbi időpontú, úgy az igazolt kézhezvételtől számolt 30 (harminc) naptári napos időtartam alatt Kereskedő nem tarthat igényt késedelmi kamatra és más a fizetési késedelemmel kapcsolatos jogkövetkezmény alkalmazására).

- tartalmazza az erre a tételre vonatkozó közbeszerzési díjat

- A számlázás pénzneme: HUF.

Felek rögzítik, hogy a kapacitásdíj, alapdíj megfizetése nem minősül előlegnek.

b) Havi alapdíj számla

- A számla tartalma: az éves alapdíj 1/12-es része

- Kiállításának ideje: legkésőbb a tárgyhónapot megelőző hónap 10. (tizedik) napja.

- Fizetési határideje: 30 (harminc) nap (amennyiben a számla a kiállításától számított 5 (öt) munkanapon belül a kézbesítési címre megérkezik, abban az esetben, ha a számla kézhezvétele későbbi időpontú, úgy az igazolt kézhezvételtől számolt 30 (harminc) naptári napos időtartam alatt Kereskedő nem tarthat igényt késedelmi kamatra és más a fizetési késedelemmel kapcsolatos jogkövetkezmény alkalmazására).

- tartalmazza az erre a tételre vonatkozó közbeszerzési díjat

- A számlázás pénzneme: HUF.

Felek rögzítik, hogy az alapdíj megfizetése nem minősül előlegnek.

c) Havi földgáztermék és forgalmi díj számla

- A számla tartalmazza az elszámolt földgázmennyiséget, a földgáztermék árát, forgalommal arányos rendszerhasználati díjakat, a fogyasztás után fizetendő a jogszabályban meghatározott egyéb adót és egyéb díjakat, más jogszerű költségeket.

- Kiállításának ideje: a tárgyhónapot követő hó 30. (harmincadik) napjáig.

- Fizetési határideje: 30 (harminc) nap (amennyiben a számla a kiállításától számított 5 (öt) munkanapon belül a kézbesítési címre megérkezik, abban az esetben, ha a számla kézhezvétele későbbi időpontú, úgy az igazolt kézhezvételtől számolt 30 (harminc) naptári napos időtartam alatt Kereskedő nem tarthat igényt késedelmi kamatra és más a fizetési késedelemmel kapcsolatos jogkövetkezmény alkalmazására).

- tartalmazza ezekre a tételekre vonatkozó közbeszerzési díjat

- A számlázás pénzneme: HUF.

d) Elszámolás (elszámoló végszámla):

- A Szerződés megszűnésekor – és a 20 m3/h alatti névleges (össz)kapacitású fogyasztásmérővel ellátott felhasználási helyeken az elosztói engedélyes által az elszámoláshoz alapul vett gázmérőkön végzett leolvasások adatainak rendelkezésre állása esetén – elszámoló számla kiállítása történik. A számla tartalmazza a Szerződés alapján átadott földgáz elszámolásához szükséges mennyiségi adatot és annak alapját képező nyitó és záró óraállásokat, valamint a teljes elszámolási időszakban ténylegesen elfogyasztott – leolvasott – földgázmennyiséget, a földgáztermék árát, forgalommal arányos rendszerhasználati díjakat, a közbeszerzési díjat, a fogyasztás után fizetendő a jogszabályban meghatározott egyéb adót és egyéb díjakat, jogszerű költségeket, mindezt csökkentve és feltüntetve az elszámolásban az elszámolási időszak során figyelembe vett, korábban kibocsájtott részszámlák értékével.

- Kiállításának ideje: a leolvasást követő 20. (huszadik) napon belül.

- Fizetési határideje: 30 (harminc) nap (amennyiben a számla a kiállításától számított 5 (öt) munkanapon belül a kézbesítési címre megérkezik. Abban az esetben, ha a számla kézhezvétele későbbi időpontú, úgy az igazolt kézhezvételtől számolt 30 (harminc) naptári napos időtartam alatt Kereskedő nem tarthat igényt késedelmi kamatra és más a fizetési késedelemmel kapcsolatos jogkövetkezmény alkalmazására).

- A számlázás pénzneme: HUF.

- Az elszámoló számláknak tartalmazniuk kell a mérési ponton található mérőberendezés(ek) gyári számát (számait), ha ilyenek a Szerződés 11.6. pontja szerint rendelkezésre állnak, valamint az elszámolás alapjául szolgáló mért érték adatokat (mérőóra állását).

12.1.2 A Szerződés szerinti késedelmi kamat, pótdíj, behajtási költségátalány díja, illetve kötbér megfizetésének esedékessége az azt kiterhelő levél keltétől számított 10 (tíz) banki nap.

12.2 A Felhasználó a számlázás (illetve kiterhelés) vonatkozásában írásban, a vonatkozó számla (illetve kiterhelő levél) kézhezvételét követő 15. (tizenötödik) napig jogosult kifogást előterjeszteni. A kifogásnak tartalmaznia kell a vitatott adatot, összeget, valamint a kifogás alapját képező körülményeket. A Szerződés tekintetében – ideértve a Szerződés 10.2. pont alapján végzett Kereskedői becsléshez kapcsolódó, valamint a 11.3.6. pontnak megfelelő adatszolgáltatás elmaradását, továbbá a 11.6 pontnak megfelelő adatok hiányát is – Felhasználó jogosult számlakifogás előterjesztésére, mely számlakifogásnak a kifogással érintett számla kifizetésére halasztó hatálya van.

12.2.1 Amennyiben Felhasználó kifogást terjeszt elő, azt a Kereskedő a reklamáció, illetve a panasz kézhezvételétől számított legkésőbb 10 (tíz) munkanapon belül elbírálja, amelynek során szükség esetén egyeztetést kezdeményez Felhasználóval.

12.2.2 Ha Felhasználó Kereskedőnek a kifogásra adott válaszát nem tartja elfogadhatónak és ha a Felhasználó a számlakifogást fenntartja, köteles erről Kereskedőt írásban, indokolással ellátva 5 (öt) munkanapon belül értesíteni, az értesítés kézhezvételével a számlakifogás Kereskedővel szemben hatályban marad. Az értesítés kézhezvételét követően a Felek bármelyike kezdeményezheti a 29. pont szerinti bírósági eljárás lefolytatását.

12.3 Amennyiben a jelen Szerződés alapján mindkét Felet a másik Fél részére nem vitatott fizetési kötelezettség terhel, a 10.3. pont szerinti Elszámolási Időszak vonatkozásában az egyes Felek tekintetében a Szerződés szerint fennálló valamennyi fizetési kötelezettség összesítését követően a Felek e fizetési kötelezettségeiket beszámítás útján jogosultak teljesíteni, a Felhasználó beszámítási jogát a Kbt. 135. § (6) bekezdésében foglalt szabályok feltételével gyakorolhatja.

12.4 Amennyiben bármelyik Fél a jelen Szerződésben meghatározott valamely fizetési kötelezettségének teljesítésével – a fizetési határidőt követő naptól – késedelembe esik, a késedelem időtartamára a késedelmesen teljesített fizetési kötelezettsége értékének megfelelően köteles a másik Fél részére késedelmi kamatot fizetni. Fizetési késedelem esetén Feleket a Ptk. 6:155 § (1) bekezdésében meghatározott késedelmi kamat fizetésének kötelezettsége terheli. Felek fizetési késedelme esetén a kötelezett Kereskedő és a szerződő hatóságnak minősülő Felhasználó egyaránt kötelesek a másik fél javára a 2016. évi IX. törvény 3. § (1) bekezdésében foglaltaknak megfelelő behajtási költségátalányt fizetni.

12.5 Amennyiben Felhasználó a jelen Szerződésben meghatározott valamely nem vitatott fizetési kötelezettségét az esedékesség időpontjáig nem teljesíti, Kereskedő a GET és a GET VHR. hatályos rendelkezéseinek figyelembevételével a 16. pont szerint jogosult a teljesítést mindaddig megtagadni és a gázellátásból kikapcsoltatni, amíg Felhasználó a jelzett kötelezettségeinek eleget nem tesz (Kereskedőnek a teljesítés megtagadási és kikapcsolási joga csak a kötelezettségszegéssel érintett felhasználási helyekre terjed ki).

12.6. Kereskedő tudomásul veszi, hogy

a) Kereskedő nem fizethet, illetve számolhat el a Szerződés teljesítésével összefüggésben olyan költségeket, amelyek a Kbt. 62. § (1) bekezdés k) pont ka)-kb) alpontja szerinti feltételeknek nem megfelelő társaság tekintetében merülnek fel, és amelyek a Kereskedő adóköteles jövedelmének csökkentésére alkalmasak;

b) a Szerződés teljesítésének teljes időtartama alatt tulajdonosi szerkezetét a Felhasználó számára megismerhetővé teszi és a Kbt. 143. § (3) bekezdése szerinti ügyletekről az ajánlatkérőt haladéktalanul értesíti.

Kereskedő fentiek szerinti kötelezettségvállalását(ait) Felhasználó ellenőrizni jogosult, melyhez Kereskedő köteles minden, a Felhasználó által indokoltan – a kötelezettség teljesítésének ellenőrzése szempontjából – meghatározott dokumentum, vagy irat átadására, nyilatkozat megtételére.

**13. Teljesítés szüneteltetése, megtagadása a rendszerüzemeltető által**

13.1 A Felhasználó tudomásul veszi, hogy a teljesítés a földgázelosztói, illetve földgázszállítói engedélyes érdekkörében felmerülő okokból szüneteltethető, ha:

- a szállítóvezeték, vagy az elosztóvezeték karbantartása, felújítása, átalakítása, hibaelhárítása, cseréje más módon nem végezhető el,

- új felhasználó bekapcsolása azt szükségessé teszi,

- a csatlakozóvezeték és a felhasználói berendezések külön jogszabályban meghatározott ellenőrzésének elvégzését igazoló dokumentumot a Felhasználó nem tudja a földgázelosztói engedélyes kérésére felmutatni és a földgázelosztói engedélyes bizonyítja, hogy a csatlakozóvezeték és a felhasználói berendezés nem felel meg a biztonságossági követelményeknek,

- egyéb, a rendszerüzemeltető üzletszabályzatában meghatározott okból.

A szüneteltetés kezdő időpontját és előrelátható időtartamát, valamint a szükséges biztonsági intézkedéseket a rendszerüzemeltetői engedélyesek tevékenyégére irányadó szabályok szerint köteles a Kereskedő, valamint a Felhasználó tudomására hozni. Ha a szüneteltetés időpontja, időtartama változik, erről a Kereskedőt és a Felhasználót szintén értesítenie kell a tevékenységére irányadó szabályok szerint az érintett rendszerüzemeltetői engedélyesnek. A szüneteltetésről a Kereskedő is – a tudomására jutást követően haladéktalanul – honlapján vagy a Felhasználónak küldött értesítés révén tájékoztatja a Felhasználót.

A fent jelzett tájékoztatás teljesítése esetén a szállítói vagy az elosztási kapacitás időszakos csökkentése vagy időszakos szüneteltetése a Kereskedő részéről nem minősül szerződésszegésnek.

13.2 A rendszerüzemeltető az élet- és vagyonbiztonság, valamint a földgázellátás folyamatosságának veszélyeztetettsége esetén a földgázellátást – előzetes értesítés nélkül is – szüneteltetni köteles.

13.3 A teljesítés szüneteltetésére, illetve megtagadására a jelen Szerződésben meghatározott esetekben Kereskedő kezdeményezésére is sor kerülhet, amely esetben a földgázelosztói engedélyes az ellátásból történő kizárást a kezdeményezés jogszerűségének vizsgálata nélkül végrehajtja.

13.4 A Felhasználó tudomásul veszi, hogy a teljesítést a rendszerüzemeltető az üzletszabályzatában és a vonatkozó jogi szabályozásban meghatározott esetekben megtagadhatja.

13.5 A teljesítés részben is megtagadható, ha olyan veszélyhelyzet keletkezik, amely a Felhasználóra, vagy a felhasználási helyén kívüli más személyek életére, vagy vagyonbiztonságára veszélyt jelent. Ilyen esetekben a Felhasználó köteles lehetővé tenni a veszélyt jelentő gázkészüléknek a felhasználásból történő kizárását. Felhasználó köteles minden általa észlelt, a gázellátással kapcsolatos rendellenességet a földgázelosztói engedélyesnek haladéktalanul bejelenteni.

13.6 A 13.1.-13.5. pontokban foglaltak bekövetkezte esetén a szerződéses földgázmennyiség rendelkezésre bocsátásának, illetőleg átvételének elmulasztása abban az esetben minősül szerződésszegésnek, ha az valamelyik Félnek felróható.

13.7 A teljesítés szüneteltetésére Felhasználó kérésére is sor kerülhet, ennek feltételeit az illetékes földgázelosztói engedélyes üzletszabályzata határozza meg.

**14. Üzemeltetési előírások**

14.1 A gázmérő (mérési rendszer) javítása, karbantartása, hitelesítése, felülvizsgálata, szükség szerinti cseréje, a nyomásszabályozó üzemeltetése, javítása, karbantartása, hitelesítése, felülvizsgálata, szükség szerinti cseréje az Elosztói Engedélyes kötelezettsége. A mérőrendszeren bármilyen átalakítás, karbantartás kizárólag a Kereskedő előzetes egyetértésével, az érintett Elosztói Engedélyes közreműködésével történhet.

14.2 A mérő és nyomásszabályozó védelme és állagmegóvása – függetlenül azok tulajdonjogától – a Felhasználó kötelezettsége.

14.3 A Kereskedő és az illetékes elosztói engedélyes jogosult a Felhasználónál felszerelt mérőberendezés működését, épségét, hitelességét, a mérőn lévő záró pecsétek és más jelzések meglétét és épségét bármikor ellenőrizni, amelynek feltételeit a Felhasználó köteles biztosítani.

14.4 A Kereskedő a fentebb jelzett ellenőrzés alkalmával észlelt, illetve egyéb módon tudomására jutó rendellenesség esetén (ideértve a mérő kerülővezetékébe épített záró szerelvényeinek rendellenességét is) jogosult az elszámolt gázmennyiséget az Elosztói Engedélyes által jogszerűen – és nem vitatottan – megadott mennyiség és/vagy időtartam mértékében korrigálni, amelynek ellenértékét a Felhasználó köteles megfizetni.

14.5 A gázmérő és az átszámító szerkezet meghibásodását, a gázmérő sérülését, a Felhasználó az észleléshez viszonyítva telefonon azonnal, majd 48 (negyvennyolc) órán belül írásban, utólag is igazolható módon köteles a Kereskedő és az Elosztói Engedélyes részére bejelenteni.

14.6 Ha a Felhasználó a mérő helyszíni ellenőrzését előre egyeztetett időpontban nem teszi lehetővé vagy gátolja, a mérőt megrongálta, működését befolyásolta, a mérő hitelesítését, javítását, cseréjét nem teszi lehetővé, illetve nem végzi el, a Felhasználási helyre való bejutásig, valamint a jogszerű állapot helyreállításáig az ellátás megtagadható.

14.7 A Felhasználó tulajdonában és műszaki ellenőrzése alatt álló, csatlakozó vezeték és felhasználói berendezés, nyomásszabályozó szakszerű üzemeltetése, azok üzembiztonságának megóvása, javítása, karbantartása, szükség szerinti cseréje, esetleges üzemzavarainak a műszakilag lehetséges legrövidebb időn belüli elhárítása a Felhasználó kötelezettsége.

14.8 A Felhasználó köteles a biztonságos gázfogyasztás előírásainak betartását célzó helyszíni ellenőrzés elvégzését előre egyeztetett időpontban biztosítani, illetve köteles az ellenőrzés során együttműködni.

14.9 A Felhasználó köteles jogainak a jelen Szerződés alapján történő gyakorlása során figyelembe venni a felhasználási hely csatlakozása tekintetében a hatályos csatlakozási szerződésben, illetve az elosztóhálózat-használati szerződésben foglaltakat és az Elosztói Engedélyes Üzletszabályzatát. Felhasználó ezek betartására ezennel is kötelezettséget vállal.

**15. Adat és információszolgáltatás**

15.1 A Felhasználó az alábbi adatszolgáltatásokra köteles:

a.) Rendszeres adatszolgáltatás

Rendszeres adatszolgáltatás alatt a havi előzetesen tervezett fogyasztási adatok adatszolgáltatása értendő. A Felhasználó általi adatszolgáltatásra – ha a tervezett havi fogyasztás a Szerződés 1. sz. mellékletében írtaktól eltér – az adott hónapot megelőző 5. (ötödik) napig a Kereskedőnek küldött elektronikus levélben (e-mailen) kerül sor.

b.) Eseti adatszolgáltatás

A Felhasználó köteles a rendkívüli üzemzavarról a Kereskedőt haladéktalanul írásban értesíteni. A Felhasználó továbbá köteles a tervezett karbantartásról, annak pontos időtartamának megjelölésével a Kereskedőt annak tervezett időpontját 15 (tizenöt) naptári nappal megelőzően értesíteni. Eseti adatszolgáltatásnak minősül továbbá a Felhasználóval vagy a felhasználási hellyel kapcsolatos minden egyéb adatszolgáltatás. Eseti adatszolgáltatás esetén az adatátviteli csatorna lehet: elektronikus levél (e-mail), levél.

15.2 Kereskedő a földgáz-kereskedelmi tevékenységével kapcsolatban tudomására jutott információkat és adatokat a hatályos jogszabályok előírásainak megfelelően bizalmasan kezeli és minden tőle elvárhatót megtesz a Felhasználó adatainak védelméért.

A Felhasználó adatai a GET alapján meghatározottak szerint átadhatóak:

- az adatkezelő megbízása alapján a Szerződés megkötését, a leolvasást, a számlázást, a kézbesítést, a díjfizetések és követelések kezelését, a forgalmazás kezelését, a felhasználási helyek műszaki kivitelezését, felülvizsgálatát, ellenőrzését, kikapcsolását, illetőleg az ügyfélszolgálati tevékenységet végző természetes személynek és gazdálkodó szervezetnek,

- a számlázási és forgalmazási jogviták rendezésére jogszabály alapján jogosult szervezetek részére, továbbá igényérvényesítésben közreműködő személynek, vagy szervezetnek,

- a MEKH-nek,

- a nemzetbiztonság, a honvédelem és a közbiztonság védelme, a közvádas bűncselekmények üldözése céljából az arra hatáskörrel rendelkező nemzetbiztonsági szerveknek, nyomozó hatóságoknak, az ügyésznek, valamint a bíróságnak,

- a bírósági végrehajtásról szóló törvény előírásai szerint a végrehajtónak.

Amennyiben a Kereskedő jogszabály, vagy hatósági határozat alapján adatszolgáltatásra köteles, és ezen adatszolgáltatás Felhasználót érinti, a Felhasználó köteles e célból megfelelően együttműködni, és Kereskedő által megadott határidőre az adatszolgáltatások teljesítéséhez valós adatokat szolgáltatni, amely elmulasztásának jogkövetkezményei Felhasználót terhelik.

A Felek az adatszolgáltatásból és az adatok felhasználásából eredő jogaikat és kötelezettségeiket kötelesek jóhiszeműen gyakorolni. A szolgáltatott adatok megfelelősségéért a felelősség az adatszolgáltatót terheli.

A jelen pontban meg nem határozott egyéb eseti adatigénylés a Felek külön megállapodása alapján, az ott meghatározott módon, tartalommal, és határidővel történhet.

15.3 A Szerződés hatályát követő Gázévre vonatkozó kapacitáslekötések és a tárolói készlet feltöltés alapja a Felhasználónak a Szerződés 6.3 pontjában megadott adatszolgáltatása.

**16. Teljesítés jogszerű megtagadása**

Kereskedő részben vagy egészben megtagadhatja a teljesítést, ha

a.) a Kereskedő működési körén kívül eső esemény következtében az átadás-átvétel feltételei megszűntek, vagy csak korlátozottan állnak fenn, a feltételek helyreállásáig,

b.) országos gázforrás hiány esetén a MEKH által jóváhagyott korlátozási sorrend és szabályozás szerint a 110/2020 (IV.14.) Korm. rendeletben meghatározott földgázellátási válsághelyzet esetén,

c.) Felhasználó 12.5 pont szerinti nem vitatott fizetési kötelezettségének – a fizetési határidő lejártát követő 60 (hatvan) napon belül – nem tesz eleget.:

**17. Szerződésszegés és jogkövetkezményei, valamint az Alul- és Túlvételezés**

**17.1 Szerződésszegésnek minősül Kereskedő részéről különösen:**

a) Alulszállítás: a Maximum Szerződött Földgázmennyiség mértékéig a Felhasználó által igényelt földgáznál kevesebb földgáz rendelkezésre bocsátása.

Jogkövetkezménye: kötbér, mértéke a kötbéralap (kötbéralap: a leszállított és a Maximum Szerződött Mennyiség közötti különbségnek, mint földgázmennyiségnek az Alulszállítás időpontjában érvényes földgáz termék ellenértékének nettó forint értéke) 30 %-a, abban az esetben, ha a kötbér értéke a kötbérmaximumot elérte (kötbérmaximum: a Maximum Szerződött Földgázmennyiség 30 %-ának alapul vett és a Szerződés 11.2. pontjának megfelelő földgáztermék árával számolt teljes nettó forint ellenérték), a Felhasználó jogosult a Szerződést azonnali hatállyal felmondani.

b) Jogszerűtlen magatartása folytán a gázellátás megszakad, vagy azt a jogszabályokban és a jelen Szerződésben foglaltakon túlmenően, az abban foglaltaktól eltérően szünetelteti, illetőleg korlátozza.

Jogkövetkezménye: kártérítés.

c) A hálózati hozzáférésből kizárt Felhasználó részére eltérő megállapodás hiányában – az arra okot adó szabálytalanság vagy szerződésszegés megszűnését követően az erről szóló értesítésétől számított – 2 (kettő) munkanapon belül nem kezdeményezi az illetékes elosztói engedélyesnél a hálózati hozzáférés biztosítását.

Jogkövetkezménye: kártérítés.

d) A Szerződésben rögzített adatszolgáltatási kötelezettségeinek nem, vagy csak késedelmesen tesz eleget.

Jogkövetkezménye: kártérítés.

**17.2 Szerződésszegésnek minősül Felhasználó részéről különösen:**

a) Amennyiben Felhasználó a Szerződésben foglalt fizetési kötelezettségének az esedékesség időpontjáig nem tesz eleget.

Jogkövetkezménye: késedelmi kamat és behajtási költségátalány.

b) Amennyiben Felhasználó a Lekötött kapacitás engedély nélkül túllépi.

Jogkövetkezménye: kártérítés, pótdíj/kötbér fizetési kötelezettség a Kereskedő Üzletszabályzatában foglaltak szerint

A Felhasználói szerződésszegések vonatkozásában a fentieken túl az illetékes Elosztói Engedélyes mindenkori üzletszabályzatában foglaltak az irányadók.

**17.3 Alul- és Túlvételezés, a Pótdíj**

17.3.1. Alulvételezés: amennyiben Felhasználó a Minimum Szerződött Mennyiség mértékét (70 %) átvenni elmulasztja kivéve, ha ennek oka Vis Maior vagy a Kereskedő szerződésszegése. Jogkövetkezménye: pótdíj, mértéke a pótdíjalap 30 %-a.

17.3.2. Túlvételezés: amennyiben Felhasználó neki felróhatóan a Maximum Szerződött Mennyiség mértékét (130 %) meghaladó mennyiségű földgázt vesz át kivéve, ha ennek oka Vis Maior. Jogkövetkezménye: pótdíj, mértéke a pótdíjalap 10 %-a.

17.3.3. A Felek megállapodnak abban, hogy Kereskedő az Alul- és Túlvételezés esetére, felárat jogosult érvényesíti a Felhasználóval szemben, a felárat a Felek pótdíjként határozzák meg. Pótdíj összege nem függ a pótdíj alapját adó Felhasználói magatartás felróhatóságától, a pótdíj mértéke nem mérsékelhető. Az esedékessé vált pótdíj utáni késedelmi kamatfizetése a Szerződés 12.4. pontja szerint meghatározott mértékkel történik.

A pótdíj számításának az alapja (pótdíjalap): az Alulvételezéssel, vagy Túlvételezéssel érintett földgázmennyiségnek a Szerződés megszűnésének az időpontjában érvényes földgáz termék ellenértéke. A Felhasználóval szemben a Kereskedő abban az esetben érvényesíti a pótdíjat, ha igazolni tudja, hogy neki ténylegesen – legalább a Felhasználót terhelő pótdíj mértékének megfelelő – fizetési kötelezettsége merült fel a Felhasználói Alulvételezésből, vagy Túlvételezésből fakadóan. A hatósági korlátozás (9. pont), a szünetelés (13. pont), a teljesítés jogszerű megtagadása (16. pont), valamint előzetesen egyeztetett tervszerű karbantartás és vis maior (19. pont) esetében pótdíjfizetési kötelezettség nem keletkezik.

**17.4. Kötbér**

A Felek a szerződésszerű teljesítés biztosítékaként a 17.1 pontban rögzítettek szerint kötbért kötnek ki. A kikötött és érvényesített kötbér a szavatossági igény érvényesítését kizárja a Ptk. 6:187. § (2) bekezdésben foglaltak alapján. Az esedékessé vált kötbér utáni késedelmi kamatfizetése – a Ptk. 6:189. § -ból fakadó jogi alapon – a Szerződés 12.4. pontja szerint meghatározott mértékkel történik.

A kötbér alapja a leszállított és a Maximum Szerződött Mennyiség közötti különbségnek, mint földgázmennyiségnek az Alulszállítás időpontjában érvényes földgáz termék ellenértékének nettó forint értéke.

A kötbérfizetési kötelezettség keletkezésének feltétele a szerződésszegésen túlmenően a Kereskedő tekintetében a felróhatóság fennállása. A kötbér csak a szerződési időszakra számítható fel a Szerződés megszűnését követő végső elszámolás során.

A hatósági korlátozás (9. pont), a szünetelés (13. pont), a teljesítés jogszerű megtagadása (16. pont), valamint előzetesen egyeztetett tervszerű karbantartás és vis maior (19. pont) esetében kötbérfizetési kötelezettség nem keletkezik.

**17.5 Fizetési késedelem**

A fizetési késedelem bekövetkezte esetében a Felhasználó köteles Kereskedő részére a 12.4. pont szerinti késedelmi kamatot és behajtási költségátalányt fizetni.

**17.6 Kártérítés**

A Felek a Szerződés megszegésével egymásnak okozott igazolt károkat – a 18. pontban foglaltak figyelembevételével – a kártérítés általános szabályai szerint tartoznak megfizetni. A Felek a szerződésszegéssel okozott károk megtérítését akkor is követelhetik, ha kötbérigényüket nem érvényesítették, illetőleg jogosultak a kötbért meghaladó károk megtérítését is kérni.

**18. Felelősségkorlátozás**

18.1. A Felek kötelesek megtéríteni a másik félnek a jelen Szerződés alapján fennálló bármely kötelezettségük megszegésével kapcsolatosan okozott, vagy azzal kapcsolatosan ténylegesen felmerült és bizonyított valamennyi veszteségét, kárát, kötelezettségét, költségét és kiadását beleértve a kamatokat is. A jelen Szerződés szerint fizetendő minden kártérítési összeget csökkenteni kell az ilyen követelések vonatkozásában a másik Fél részére biztosításból vagy más jogviszonyból, és egyéb kötelezettségből megtérülő összeggel, beleértve a más harmadik személyektől megtérülő összegeket is. Csökkenteni kell a másik féllel szemben érvényesített kötbér mértékével.

18.2. A Felek a Ptk. 6:525. §-ban foglaltakra tekintettel kölcsönösen kizárják mindazon károk megtérítésére vonatkozó kötelmüket, melyek azért merültek fel, mivel a károsult fél a kármegelőzési, kárelhárítási és kárenyhítési kötelezettségének felróhatóan nem tett eleget.

18.3 A Felek kijelentik és kötelezettséget vállalnak arra, hogy együttműködnek, és minden tőlük elvárható intézkedést megtesznek a Szerződéssel kapcsolatban okozott károk elhárítása és csökkentése érdekében.

**19. Vis Maior**

19.1 Egyik Fél sem tartozik felelősséggel a jelen Szerződésben foglaltak nem, vagy nem szerződésszerű teljesítése esetében, ha annak oka olyan, az arra hivatkozó Fél érdekkörén kívül eső esemény vagy körülmény, amelyet ésszerű módon nem tudott elkerülni, vagy elhárítani, és amely az arra hivatkozó Fél számára lehetetlenné teszi a jelen Szerződésben foglalt kötelezettségei teljesítését. Ebben az esetben a Vis Maior fennálltára hivatkozó Fél szerződéses kötelezettségei alól olyan időtartamra és mértékben mentesül, amely során, illetve amennyiben e kötelezettségek teljesítését a Vis Maior esemény megakadályozza. A Vis Maior eseményre hivatkozó Fél mentesülése esetén a mentesülés mértékéig a másik Fél is mentesül a Szerződés alapján fennálló kötelezettségeinek teljesítése alól.

19.2 Vis Maior esemény bekövetkezte esetében az arra hivatkozó Fél a lehetséges legrövidebb időn belül köteles a másik Felet értesíteni, és egyidejűleg tájékoztatni a Vis Maior várható időtartamáról és a jelen Szerződést érintő hatásáról. Köteles továbbá minden tőle elvárhatót megtenni a Vis Maior esemény megszüntetése, elhárítása, következményeinek enyhítése érdekében. A Vis Maior alapján szerződéses kötelezettségei alól mentesítést kérelmező Fél a másik Fél kérésére a Vis Maior esemény fennálltát, körülményeit hitelt érdemlő módon az annak igazolásául szolgáló dokumentumok csatolásával igazolni köteles.

A Felek rögzítik, hogy Vis Maior alatt a Szerződés aláírását követően bekövetkezett eseményként különösen a következőket kell érteni:

- Háború, balesetek, felkelés, forradalom, sztrájk, lázadás, zendülés, polgári zavargás, megszállás, ellenséges cselekmények, mozgósítás, rekvirálás, embargó, tömeges migráció, természeti katasztrófák, katonai vagy egyéb államcsíny, polgárháború és terrorcselekmények, export/import tilalom, kikötők, dokkok, csatornák blokádja, radioaktív sugárzás, sugárszennyeződés vagy vegyi szennyezés, járvány vagy mindezekből fakadó egyéb veszélyhelyzet (pl. *energia veszélyhelyzet), továbbá* a veszélyhelyzettel összefüggő jogszabályi rendelkezések és/vagy az *Energia-veszélyhelyzeti Operatív Törzs* és/vagy egyéb állami szervek által elrendelt, végrehajtott eljárások és intézkedések, ha mindezekből fakadóan bármelyik Fél működése ellehetetlenül, vagy a földgázfelhasználást érintően korlátozódik, egyebekben bármelyik Fél tevékenysége nem folytatható, vagy csak korlátozottan folytatható.

- A rendszerirányító vagy a területileg illetékes elosztói engedélyesek kommunikációs vagy számítógépes rendszerének olyan meghibásodása, amely a Felet meggátolja abban, hogy a Szerződésben foglalt kötelezettségeit teljesítse.

- A rendszerirányító vagy a területileg illetékes elosztói engedélyes a földgáz szállítását, átvételét a jelen Szerződésben foglaltak maradéktalan teljesülésétől függetlenül felfüggeszti.

- Gázfelhasználási szempontból vett – a Szerződés időtartamát közvetlenül megelőző gázévi időtartam átlaghőmérsékletétől, a Szerződés hatályával egyező gázévben tapasztalt átlaghőmérséklet legalább 20 %-ot elérő eltérését jelentő – időjárás (mint rendkívüli időjárás).

19.3 Nem minősül Vis Maiornak a Szerződés teljesítéséhez szükséges jóváhagyások, engedélyek, felhatalmazások hiánya, vagy fizetési nehézség.

**20. Szerződés hatálya**

20.1 A jelen Szerződés a Felek általi aláírását követően *2023*. év. október 1. gáznap kezdetének időpontjában lép hatályba (abban az esetben, ha a Szerződés 1. sz. mellékletében meghatározott egyes felhasználási helyek a Szerződésbe eltérő – későbbi – időpontban lépnek hatályba, úgy ezen felhasználási helyek tekintetében a hatálybalépés napját az 1. sz. melléklet külön jelöli). A Szerződés teljesítésének mennyiségi elszámolása induló értékének meghatározása a Szerződés ellátásának kezdetét követő 5 (öt) napon belül – az Elosztói Engedélyes által a felhasználási helyeken – végrehajtott mérőleolvasás során a mérők így leolvasott adatai alapulvételével (ennek hiányában a Felhasználó által teljes bizonyító erejű magánokiratban rögzített mérőadatok alapján) történik.

A Szerződésben meghatározott egyes felhasználási helyeken a Szerződés hatálybalépésének feltétele, az adott felhasználási helyen való eredményes kereskedőváltás végrehajtása. Ha a kereskedőváltásra az egyes felhasználási helyeken esetlegesen az előző bekezdésben megadott időpontot követően kerülne sor, úgy a Szerződés az adott felhasználási helyen a tényleges kereskedőváltás időpontjában lép hatályba.

A kereskedőváltás elősegítésére Felhasználó köteles a Szerződés hatálybalépésének időpontjában megszűnő – a Szerződésben meghatározott felhasználási helyekre érvényes – földgázvásárlási szerződésében vállalt kötelezettségek teljesítésére és a korábbi földgázkereskedővel való elszámolásra. Felhasználó kijelenti, hogy a kereskedőváltás érdekében eleget tett a GET 31/B. § (4) bekezdésében és 31/C § (2) bekezdésében írt kötelmeinek.

20.2 A Szerződést a Felek a *2024*. év szeptember 30. napi Gáznap végének időpontjáig terjedő határozott időtartamra kötik, mely időpontban a Szerződés minden további jognyilatkozat megtétele nélkül érvényét és hatályát veszti. A Szerződés teljesítésének mennyiségi elszámolása záró értékének meghatározása a Szerződés hatályának megszűnését követő 5 (öt) napon belül – az Elosztói Engedélyes által a felhasználási helyeken – végrehajtott mérőleolvasás során a mérők így leolvasott adatai alapulvételével (ennek hiányában a Felhasználó által teljes bizonyító erejű magánokiratban rögzített mérőadatok alapján) történik. Felek a Szerződés határozatlan idejű szerződéssé való alakulását, ekként a határozatlan idejű szerződés létrejöttével kapcsolatos feltételtűzés esetét kizárják.

Felek megállapodnak abban, hogy a Szerződés megszűnését megelőző 30. (harmincadik) napig Felhasználó megadja a Kereskedőnek annak a földgázkereskedőnek a nevét, amellyel a szerződéses időszakot követő időre földgáz-kereskedelmi szerződést köt és amely földgázkereskedő javára Kereskedő köteles a kereskedőváltást végrehajtani. Felek megállapodnak abban, hogy Felhasználó ezen GET 31/C. § (2) bekezdése alapján végzett bejelentése a kereskedőváltás végrehajtásához szükséges feltételek teljesülését jelenti, ha a bejelentés a Szerződés 26.1 pontjában meghatározott Kereskedői kapcsolattartóhoz a 26.2 pontban foglaltaknak megfelelően történik. A Kereskedő köteles a GET 31/B. § alkalmazása körében legkésőbb Felhasználó kereskedőváltással kapcsolatos bejelentését a Szerződés megszűnését megelőző legkésőbb 25. (huszonötödik) napig visszaigazolni.

Felek a GET 31/C. § (1) bekezdés alapján eljárva megállapodnak abban, hogy Kereskedő legkésőbb a Szerződés megszűnését követően a 12.1.1.d pontnak megfelelő végszámlának minősülő elszámoló számlát állít ki Felhasználónak. A végszámla tartalmazza a záró gázmérő-állásokat és annak alapján a Szerződés teljesítéseinek az elszámolását a Felhasználót terhelő esetleges fizetési kötelezettségeket, vagy a Kereskedő által Felhasználónak visszafizetendő ellenértékeket.

A végszámla a közbeszerzési díj elszámolását is tartalmazza.

**21. Módosítás**

21.1 Jelen Szerződés kizárólag írásban módosítható, a Kbt. 141. § -ában foglaltak alapján. A Szerződés módosítása kizárólag úgy érvényes, ha a szerződésmódosítást a Felek által cégszerűen aláírt egy okirat foglalja magában, azaz a Szerződés módosítását mindkét Fél által aláírt egyazon okiratnak kell tartalmaznia. A Szerződés nem módosítható egyoldalú nyilatkozattal, levélváltással, ráutaló magatartással, vagy szóbeli jognyilatkozattal sem.

21.2 Nem minősül szerződésmódosításnak valamely Fél jelen Szerződésben meghatározott adataiban (pl. levelezési cím, számlavezető pénzintézet, bankszámlaszám) vagy a felhasználási helyek jellemzőit jelentő adatokban (pl. gázmérő csere, mérési és felhasználási hely műszaki átalakítása) bekövetkezett jogszerű változás.

21.3 A Kbt. 141. § szerinti szerződésmódosítás az, ha a Felhasználó felhasználási helyet érintő esetleges és előre nem látható intézményi átszervezés, vagy a Felhasználói érdekkörben felmerülő bármely jogügylet folytán Felhasználó helyett más alany válna az adott felhasználási hely fenntartójává, vagy minősülne e felhasználási helyen felhasználónak, és ennek folytán az adott fenntartó a Szerződésben Felhasználó helyébe lépne (Felhasználói jogutódlás). A jogutódlás bekövetkeztéről Kereskedőt Felhasználó a jogutód Szerződést elfogadó nyilatkozatának csatolásával (Felhasználó és a jogutód nyilatkozata egy okiratban is kifejezhető) írásban értesíti legalább 30 (harminc) nappal a jogutódlás megállapodott időpontját megelőzően. A jogutódlás naptári hónap első napjára szólhat. A jogutódlás az értesítés Kereskedői kézhezvételével, az abban megjelöl jogutódlási időponttal (ez a kézhezvételt követő legkorábbi 30. (harmincadik) napot követő hónap első napja) hatályosul. A Felhasználói jogutód felhasználó jogosult és köteles a Kereskedővel jelen Szerződésnek megfelelő tartalommal a jogutódlást tartalmazó megállapodást kötni, a jogutódlással érintett felhasználási helyekre vonatkozóan.

A jogutódlás esetén a jogutódot a Szerződésben foglaltak teljesítésének kötelme a jogutódlással érintett felhasználási hely(ek) vonatkozásában terheli, beleértve a felhasználási helyeken való Szerződött Földgázmennyiség átvételével kapcsolatos kötelezettséget.

Felhasználó vonatkozásában meghatározott Szerződött Földgázmennyiséget a jogutódlással érintett felhasználási helyek Szerződött Földgázmennyiségeivel csökkenteni kell. A jogutódlás a Szerződés 1. sz. mellékletét a jogutódlással érintett felhasználási helyet illetően módosítja. A jogutódlással az 1. sz. mellékletből a jogutódlással érintett felhasználási hely elhagyásra kerül.

**22. Szerződés megszűnése, megszüntetése**

22.1 A Szerződés megszűnik

a.) a 20. pont szerinti időtartam elteltével;

b.) bármelyik Fél jogutód nélküli megszűnése esetén;

c.) ha a Kereskedő földgáz kereskedelmi működési engedélye bármely okból visszavonásra kerül,

d.) a Szerződés alapját képező keretmegállapodás VI. 1.3. pontjában rögzített gáznap végével.

22.2 A Szerződés megszüntetése

22.2.1 A Szerződést a Felek a 22.2. pont szerint szüntethetik meg.

22.2.2 Tekintettel a Szerződés 20. pont szerinti határozott időtartamára, a jelen Szerződést egyoldalúan ún. rendes felmondás útján egyik Fél sem szüntetheti meg, kivéve a 22.2.4. pontban foglalt eseteket.

22.2.3 Jelen Szerződést bármelyik Fél jogosult a másik Félhez címzett rendkívüli felmondással, azonnali hatállyal megszüntetni, amennyiben a másik Fél jelen Szerződésben foglalt lényeges kötelezettségének az arra vonatkozó írásbeli felszólítás kézhez vételétől számított legkésőbb 15 (tizenöt) napon belül nem tesz eleget. A Szerződés megszüntetésével egyidejűleg a jelen Szerződésből származó valamennyi fizetési kötelezettség haladéktalanul esedékessé válik.

A Felek megállapodnak, hogy a jelen pont alkalmazásában lényeges kötelezettségszegésnek különösen az alábbiak minősülnek:

- Kereskedő részéről a földgáz átadásának jogellenes megszakítása, illetőleg indokolatlan vagy a megengedett mértéket meghaladó szüneteltetése amennyiben az a Kereskedőnek felróható.

- Amennyiben bármely Fél – a Szerződés 16. illetve 19. pontjában foglaltak kivételével – írásbeli felszólítást követő 5 (öt) munkanapon belül elmulasztja esedékessé vált fizetési vagy bármely más szerződéses kötelezettségének teljesítését.

- Amennyiben bármely Fél fizetésképtelenségét bíróság megállapítja, illetőleg valamely Fél ellen felszámolási eljárás lefolytatását jogerősen elrendeli, az érintett Fél általános fizetésképtelenségét írásban elismeri, vagy végelszámolási záró mérlegéről határozatot hoz és erről a másik Felet legkésőbb 5 (öt) napon belül nem értesíti.

- Amennyiben bármely Félnek a jelen Szerződés alapján rendelkezésre bocsátott nyilatkozatáról bebizonyosodik, hogy az valamilyen lényeges szempontból nem felel meg a valóságnak és a nyilatkozat a Szerződés bármely teljesítését veszélyezteti, korlátozza, vagy akadályozza.

- Amennyiben bármely Fél a 19. pont szerinti Vis Maior esemény révén a jelen Szerződésben foglalt kötelezettségeinek teljesítése alól több mint 2 (kettő) egymást követő hónapig mentesül.

22.2.4. Felhasználó a Szerződést felmondhatja, vagy – a Ptk.-ban foglaltak szerint – a Szerződéstől elállhat, ha:

a) feltétlenül szükséges a Szerződés olyan lényeges módosítása, amely esetében a Kbt. 141. § alapján új közbeszerzési eljárást kell lefolytatni;

b) a Kereskedő nem biztosítja a Kbt. 138. §-ban foglaltak betartását, vagy a Kereskedő személyében érvényesen olyan jogutódlás következett be, amely nem felel meg a Kbt. 139. §-ban foglaltaknak; vagy

c) az EUMSZ 258. cikke alapján a közbeszerzés szabályainak megszegése miatt kötelezettségszegési eljárás indult vagy az Európai Unió Bírósága az EUMSZ 258. cikke alapján indított eljárásban kimondta, hogy az Európai Unió jogából eredő valamely kötelezettség tekintetében kötelezettségszegés történt, és a bíróság által megállapított jogsértés miatt a Szerződés nem semmis.

A Felhasználó köteles a Szerződést felmondani, vagy – a Ptk.-ban foglaltak szerint – attól elállni, ha a Szerződés megkötését követően jut tudomására, hogy a Kereskedőként szerződő fél tekintetében a közbeszerzési eljárás során kizáró ok állt fenn, és ezért ki kellett volna zárni a közbeszerzési eljárásból.

A Felhasználó jogosult és egyben köteles a Szerződést felmondani – ha szükséges olyan határidővel, amely lehetővé teszi, hogy a Szerződéssel érintett feladata ellátásáról gondoskodni tudjon –, ha

a) a Kereskedő ajánlattevőben közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel;

b) a Kereskedő ajánlattevő közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel.

c.) Kereskedő jelen Szerződés megkötését követően beállott körülmény folytán már nem minősül átlátható szervezetnek.

d.) Kereskedő átláthatóságra tett nyilatkozata utóbb valótlan tartalmúnak bizonyul. Ebben az esetben, amennyiben jelen Szerződésre vonatozóan teljesítés még nem történt, úgy Felhasználó jelen Szerződéstől eláll, azzal, hogy az elállással összefüggő valamennyi kárának megtérítésére jogosult.

**23. Titoktartás**

23.1. Kereskedő a közbeszerzési eljárásban megtett ajánlatában, hiánypótlásában vagy felvilágosításában, valamint a Kbt. 44. § (1) bekezdés szerinti indokolásban elkülönített módon elhelyezett, üzleti titkot tartalmazó iratok nyilvánosságra hozatalát megtilthatja. Az üzleti titkot tartalmazó irat kizárólag olyan információkat tartalmazhat, amelyek nyilvánosságra hozatala a gazdasági szereplő üzleti tevékenysége szempontjából aránytalan sérelmet okozna. A Kbt. 44. § rendelkezéseinek megfelelően üzleti titokká nyilvánított iratok a Szerződés teljesítése során is üzleti titoknak minősülnek.

23.2. A Felek a fentiek figyelembevételével kötelezettséget vállalnak arra, hogy a bármely Fél javára a másik Fél által átadott vagy szerzett minden Bizalmas Információt (Bizalmas Információ az az információ, melyet az adott szerződő Fél annak minősít, a minősítés akkor lép hatályba, ha azt írásban a másik Fél igazolt értesítésével megfelelően közölték) bizalmasan, titkosan kezelnek, és gondoskodnak arról, hogy azokat a megbízottaik, alkalmazottaik és tisztségviselőik (beleértve az igazgatóság és a felügyelőbizottság tagjait) bizalmasan kezeljenek, és harmadik félnek ne adják át, sem más módon ne hozzák nyilvánosságra. A Felek vállalják továbbá, hogy a Bizalmas Információt vagy annak bármely részét a másik Fél előzetes írásos hozzájárulása nélkül nem használják fel (kivéve az ezen Szerződés céljából történő felhasználást, ilyennek minősülnek különösen: a földgáz felhasználási, a lekötött, a nyilvántartott kapacitás adatai az elosztói, a szállítói, a tárolói rendszeren). A Felek vállalják, hogy saját szervezetükön belül olyan szintre korlátozzák azon személyek számát, akiknek a Bizalmas Információ átadásra kerül, amely minimálisan szükséges ahhoz, hogy a jelen Szerződés szerinti kötelezettségeiket teljesíteni tudják.

23.3. A fenti korlátozások nem vonatkoznak a Bizalmas Információ bármely olyan részére:

1. Amely a fentiek megszegésétől eltérő okból jogszerűen került nyilvánosságra;
2. Amelyet a címzett Fél jóhiszeműen szerzett olyan harmadik féltől, aki jogosult volt annak felfedésére;
3. Amelyet bármely hatóság részére az alkalmazandó jogszabályok szerint, vagy az illetékes tőzsde szabályainak előírásai szerint fel kellett fedni és olyan információk, amelyeket árjelentő ügynökségek előtt vagy index kiszámításához fedtek fel feltéve, hogy az információ kiadása során a másik Fél neve titokban maradt, valamint
4. Amelyeket olyan hitelintézeteknek, és szerződő feleknek adtak át, amelyeknek feladata indokolta az ilyen információ felfedését, feltéve, hogy az ilyen fél előbb beleegyezett, hogy más személynek semmilyen célból nem adja át a vonatkozó Bizalmas Információt.

A jelen titoktartásról szóló pont rendelkezései a jelen Szerződés megszűnése után 2 (kettő) évig hatályban maradnak.

23.4. Felek rögzítik, hogy Felhasználót a Kbt. 43. § (1) bekezdése alapján jelen Szerződés tartalmát és teljesítését illetően nyilvánosságra hozatali kötelezettség terheli, ennek megfelelően a Szerződés tartalma és teljesítésével kapcsolatos adat, vagy információ nem minősül Bizalmas Információnak. Kereskedő a Kbt. 43. § (1) bekezdésében meghatározott adatok és információk nyilvánossága – a Kbt. 43. § (3) bek. szerint – a Szerződés tekintetében nem korlátozható.

23.5. Felek rögzítik, hogy a Központi Beszerző Szervezet (Közbeszerzési és Ellátási Főigazgatóság) részére történő (kötelező vagy alkalmankénti) adatszolgáltatások nem minősülnek a titoktartási kötelezettség megszegésének.

**24. Jogok és kötelezettségek átruházása**

Egyik Fél sem jogosult a jelen Szerződésben foglalt jogai és kötelezettségei harmadik személy részére történő átruházására, engedményezésére.

A Felhasználó a közbeszerzési eljárás alapján megkötött szerződésen alapuló ellenszolgáltatásból eredő tartozásával szemben csak a jogosult által elismert, egynemű és lejárt követelését számíthatja be. Nem kell Kereskedő hozzájárulása a Szerződés 21.3. pontjában vett eset bekövetkezéséhez.

**25. Együttműködés**

25.1 A Felek megállapodnak, hogy a jelen Szerződéssel kapcsolatos jogaik gyakorlása és kötelezettségeik teljesítése során mindenkor egymással együttműködve, kölcsönös egyeztetés alapján járnak el.

25.2 A Felek a jelen Szerződés hatályba lépését követően bekövetkező, személyüket, jogállásukat, illetőleg a Szerződés teljesítését érintő minden változásról (ideértve különösen, ha bármelyik Féllel szemben csődeljárás, felszámolási eljárás, vagy végelszámolás eljárás indul) a másik Felet haladéktalanul írásban értesíteni kötelesek. E kötelezettség elmulasztásából eredő mindennemű kár a mulasztó Felet terheli.

**26. Kapcsolattartás, értesítések**

26.1 A Szerződéssel kapcsolatos kérdésekben kapcsolattartásra jogosult:

|  |  |  |
| --- | --- | --- |
|  | Felhasználó részéről | Kereskedő részéről |
| név: |  |  |
| beosztás: |  |  |
| cím: |  |  |
| tel.: |  |  |
| e-mail: |  |  |

A Felek a kapcsolattartásra a fentebb jelzett személyek helyett bármikor más személyeket jelölhetnek meg, amelyről a másik Felet a változást megelőző 2 (kettő) munkanappal írásban értesíteni kötelesek. Felek megállapodnak, hogy a kapcsolattartók jelen Szerződésben kezelt személyes adatait (nevét, telefonszám, e-mail) kizárólagosan a szerződéses kapcsolat fenntartása céljából jogosultak kezelni. A meghatározott személyes adatok őrzési ideje legfeljebb a jelen Szerződésre irányadó dokumentum őrzési idejéig tart.

A számla befogadásának visszautasítására jogosult személy:

|  |  |
| --- | --- |
|  | Felhasználó részéről |
| név: |  |
| beosztás: |  |
| cím: |  |
| tel.: |  |
| e-mail: |  |

26.2 Felek megállapodnak, hogy a jelen Szerződéssel kapcsolatosan a másik Fél részére címzett mindennemű értesítés és közlés akkor tekintendő kézbesítettnek, ha az írásban, a Felek fent meghatározott címére személyes kézbesítéssel, tértivevénnyel kísért ajánlott levélben történik, de az értesítés ezekkel egyidejűleg tájékoztató jelleggel megküldhető e-mail-ben is.

A kézbesítés időpontja személyes kézbesítés esetén az átvétel napja, ajánlott küldemény esetén a tértivevényen feltüntetett időpont.

Az ajánlott, tértivevényes küldeményként a fenti címre postára adott értesítést a második kézbesítés megkísérlését követő 5. (ötödik) munkanapon kézbesítettnek kell tekinteni, ha a tértivevény szerint a kézbesítés azért volt eredménytelen, mert a címzett ismeretlen, ismeretlen helyre költözött, az iratot nem vette át, vagy az átvételt megtagadta.

A jelen Szerződésben foglalt lényeges kötelezettségek teljesítésével kapcsolatos értesítések kizárólag személyes kézbesítés útján, tértivevénnyel kísért ajánlott levélben történhetnek, de az értesítés ezekkel egyidejűleg tájékoztató jelleggel megküldhető e-mail-ben is.

Felek rögzítik, hogy a felhasználási hely műszaki jellemzőit érintő változásokat (pl. gázmérők cseréjét) jelentő Felhasználói igényeket Kereskedő jogosult továbbítani az illetékes elosztói engedélyesnek, azaz Felhasználó, a műszaki jellemzőket érintő igényeit Kereskedő képviselőjének köteles bejelenteni. Felhasználó a műszaki jellemzőket érintő kérdések vonatkozásában elosztói engedélyessel közvetlenül nem lép kapcsolatba.

**27. Érvénytelenség**

A Felek megállapodnak, hogy a jelen Szerződés valamely rendelkezésének érvénytelensége a többi rendelkezés érvényességét nem érinti kivéve, ha az érvénytelen rendelkezés nélkül a Szerződést a Felek nem kötötték volna meg. Ez esetben a Felek az érvénytelen rendelkezést olyan rendelkezéssel helyettesítik, amely annak céljához a legközelebb áll.

**28. Irányadó jog, jogszabályváltozás**

28.1 Irányadó jog

Felek kijelentik, hogy a jelen Szerződésben nem szabályozott kérdésekben a GET, a GET VHR. és egyéb vonatkozó jogszabályok, a Kereskedő Földgázkereskedelmi Üzletszabályzata, az Üzemi és Kereskedelmi Szabályzat, a Ptk. és más, jelen Szerződésre alkalmazandó hatályos jogszabályok irányadók azzal, hogy a Felek a Ptk. 6:389. § (2) bekezdésének az alkalmazását a Szerződés vonatkozásában kifejezetten kizárják. Felek kijelentik, hogy a jelen Szerződésre irányadó jogviszonyban Felhasználó nem tartozik a GET 61/E. §-ban foglalt szabályok hatálya alá. Amennyiben a Kereskedő üzletszabályzata (beleértve a Kereskedő által alkalmazott bármely általános szerződési feltételt is), annak bármely módosítása és a jelen Szerződés között tartalmi ellentmondás, vagy eltérés van, a Kereskedő és a Felhasználó jogviszonyában jelen Szerződés szerint kell eljárni, azaz a Kereskedői üzletszabályzat, vagy Kereskedő által alkalmazott általános szerződési feltétel a Felhasználóval a jelen Szerződésnek megfelelő jogviszonyban – az ellentmondás, vagy eltérés tekintetében – nem lép hatályba.

28.2 Jogszabályváltozás

Amennyiben jelen Szerződés teljesítése jogszabály változása miatt teljes egészében valamennyi felhasználási helyre vonatkozóan nem lehetséges (lehetetlenülés) a Szerződés a teljesítést lehetetlenné tevő jogszabály hatályba lépésének napján hatályát veszíti.

Amennyiben jelen Szerződés valamely rendelkezése válik jogszabályellenessé, Felek az erről szóló tudomásszerzés estén jóhiszemű tárgyalást kezdenek, azzal, hogy amennyiben nem tudnak megállapodni az érintett szerződéses rendelkezés módosításáról, a Szerződés a megváltozott jogszabály szerinti tartalommal és értelmezéssel marad hatályban.

**29. Jogviták**

A Szerződéssel és a Feltételekkel összefüggésben a Felek között felmerült esetleges vitás kérdések rendezésére a Felek az általános hatásköri szabályok alkalmazásával a Felhasználó székhelyének megfelelő járásbíróság, vagy törvényszék kizárólagos illetékességét fogadják el.

**30. Nyilatkozatok**

30.1 A Felek mindegyike a következő nyilatkozatot teszi és szavatolja a másik Fél felé:

* a magyar jogszabályok szerint érvényesen létezik (ilyennek kell tekinteni a külföldi illetőségű Szállítót, ha a saját joga szerint létező jogalany); képes és jogosult arra, hogy a jelen Szerződést megkösse és teljesítse, továbbá rendelkezik a Szerződés teljesítéséhez szükséges minden felhatalmazással, hatósági engedéllyel;
* nincs ellene folyamatban csődeljárás, felszámolási eljárás vagy végelszámolás, illetve ilyen eljárások megindításáról nincsen tudomása;
* nincs ellene folyamatban bíróság, közigazgatási szerv vagy egyéb hatóság előtt olyan peres vagy egyéb eljárás, mely a Szerződésben foglaltak teljesítését akadályozza vagy hátrányosan érinti;
* a jelen Szerződés szabályszerű felhatalmazással került aláírásra és a Felek érvényes és jogilag kötelező erejű kötelezettségvállalását tartalmazza, amely az abban foglalt feltételek szerint kikényszeríthető;
* a jelen Szerződés megkötése és teljesítése nem eredményezi az adott Fél létesítő okirata, illetőleg egyéb általa kötött megállapodás vagy okirat rendelkezéseinek megszegését.

30.2 Felhasználó a jelen Szerződés aláírásával kijelenti, hogy

* a Szerződés hatálybalépését megelőzően érvényes földgáz-kereskedelmi szerződését megszüntette, így a Szerződés teljesítésére alkalmas, figyelemmel a Szerződés 20. pont szerinti hatályba lépésének időpontjára is;
* a jelen Szerződésben meghatározott Átadási pont vonatkozásában a területileg illetékes Elosztói Engedélyessel a vásárolt kapacitásnak megfelelő hálózati csatlakozási és elosztóhálózat-használati szerződéssel rendelkezik;
* jelen Szerződésben meghatározott Átadási pont vonatkozásában rendelkezik a csatlakozási szerződésnek megfelelő mérővel, figyelemmel a Szerződés 20. pont szerinti hatályba lépésének időpontjára is; így a jelen Szerződés megkötése részéről akadályba nem ütközik.

30.3. Kereskedő jelen Szerződés aláírásával egyidejűleg az államháztartásról szóló 2011. évi CXCV. törvényben (továbbiakban: Áht.) és az államháztartásról szóló törvény végrehajtásáról szóló 368/2011 (XII.31.) Korm. rendelet 50.§ (1a) bekezdésében foglaltak alapján nyilatkozik, hogy a társaság a nemzeti vagyonról szóló 2011. évi CXCVI. törvény (továbbiakban: Nvt.) 3. § (1) bek. 1. b) pontjában meghatározottak szerinti átlátható szervezetnek minősül.

**31. Jogról való lemondás**

Ha valamely Fél nem gyakorolja, vagy késedelmesen gyakorolja a jelen Szerződés bármely rendelkezése tekintetében meglevő bármely jogosultságát vagy jogorvoslati lehetőségét, ez nem tekinthető az ilyen jogosultságról vagy jogorvoslatról való lemondásnak.

**32. Záró rendelkezések**

33.1 A Felek egybehangzóan kijelentik, hogy a földgázpiacra vonatkozó szabályozást ismerik, és a Szerződést a hatályos földgázipari és egyéb jogszabályok ismeretében kötötték meg.

32.2 A jelen Szerződésnek részei a mellékletek, a Szerződés a mellékletekkel együtt értelmezendő. A csatolt mellékletek a Szerződés elválaszthatatlan részét képezik. A mellékletek tartalma, valamint a Szerződés tartalma között mutatkozó esetleges ellentmondás esetén a Szerződés rendelkezései irányadók.

32.3 Felek tudomásul veszik, hogy a Szerződés tekintetében az alábbi szervezetek rendelkeznek vizsgálati és ellenőrzési jogosultsággal: az Állami Számvevőszék, jogszabályban meghatározott más szervezetek.

*32.4. A külföldi adóilletőségű Kereskedő köteles a Szerződéshez arra vonatkozó meghatalmazást csatolni, hogy az illetősége szerinti adóhatóságtól a magyar adóhatóság közvetlenül beszerezhet az Kereskedőre vonatkozó adatokat az országok közötti jogsegély igénybevétele nélkül.[[1]](#footnote-2)*

32.5 Amennyiben a Szerződés bármely pontja kógens jogszabályba ütközne, akkor a Szerződés fentieket sértő rendelkezése helyébe – minden további jogcselekmény, így különösen a Szerződés módosítása nélkül – a megsértett kötelező érvényű jogszabályi rendelkezés kerül. Fentieket kell megfelelően alkalmazni akkor is, ha valamely kógens jogszabály akként rendelkezik, hogy valamely rendelkezése a Szerződés része (vagy a Szerződésben szövegszerűen szerepelnie kell) és azt szövegszerűen a Szerződés nem tartalmazza (az adott rendelkezés a Szerződés részét képezi).

32.6 A Szerződés teljesítése során a Kbt.135.-143. §-ok közötti rendelkezések megfelelően – a Szerződében foglaltak figyelembevétele szerint – irányadóak.

32.7 Felek megállapodnak a Szerződésbe foglalt szabályozás elsőbbségében az ÜKSZ és az ÜSZ rendelkezéseivel szemben, melyre tekintettel a Szerződés szabályait – mint speciális szabályokat – kell elsődlegesen alkalmazni az ÜKSZ és az ÜSZ általános szabályaival szemben, az általános szabályok és a speciális szabályok közötti ellentmondás, eltérés, vagy ellentét esetén a Szerződésben foglalt rendelkezések az irányadóak.

Felek a Szerződést elolvasás és értelmezés után – mint szándékukkal és akaratukkal mindenben megegyezőt – a Szerződés létrehozására irányuló jogosultságuk birtokában írják alá 5 egymással egyező eredeti példányban, amelyből 1 példány a Kereskedőt, 4 példány a Felhasználót illeti meg.

|  |  |
| --- | --- |
| *XX (helyiség)*, 20.. (év) ***XX.*** *(hónap) XX. (nap)* | *XX (helyiség)*, 20... (év) ***XX.*** *(hónap) XX. (nap)* |

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Felhasználó | \_\_\_\_\_\_\_\_\_\_\_\_\_\_.\_\_\_\_\_\_\_\_\_\_\_\_\_\_\_\_\_\_\_\_Kereskedő |
| **A Felhasználó gazdasági ellenjegyzőjének aláírása:**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**A Felhasználó jogi ellenjegyzőjének aláírása:**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |  |

**Mellékletek:**

**1. sz. melléklet: Felhasználási helyek adatai, gázmennyiség havi megoszlása**

**2. sz. melléklet: Átjárhatósági nyilatkozat**

**3. sz. melléklet: Rendszerhasználati ár értékeit tartalmazó táblázat**

**4. sz. melléklet: Alapvető szociális szolgáltatói nyilatkozat**

**1. sz. melléklet: Felhasználási helyek adatai, gázmennyiség havi megoszlása**

az ajanlati\_artablazat\_GE2024.xlsx szerint

**2. sz. melléklet: ÁTJÁRHATÓSÁGI NYILATKOZAT**

***………………….*** mint Kereskedő (a továbbiakban: Kereskedő) a Felhasználóval létrejött Földgáz Adásvételi Szerződéshez kapcsolódóan az alábbi nyilatkozatot teszi:

1) Kereskedő a jelen nyilatkozat előzményeként az alábbiakat rögzíti:

Kereskedő a Felhasználóval és további Felhasználókkal, mint ajánlatkérőkkel a Felhasználók (a továbbiakban: Felhasználók) által lefolytatott közbeszerzési eljárás *…………..* napján Földgáz Adásvételi Szerződéseket kötött (a továbbiakban: „Szerződések”).

2) Kereskedő kötelezettséget vállal arra, hogy Felhasználókkal megkötött Szerződésekben külön-külön meghatározott Szerződött Földgázmennyiségektől való megengedett eltéréseket, az eljárásban szereplő összes Szerződött Földgázmennyiségre vonatkozóan együttesen kezeli. A Szerződésekben rögzített mennyiségeket a Felhasználóknak együttesen kell teljesíteni. A Felhasználók együttes teljesítése azonban nem eredményez egyetemleges kötelezettségvállalást a Kereskedővel szemben őket terhelő kötelezettségek tekintetében. Erre tekintettel amennyiben valamely Felhasználó a saját szerződésében meghatározott időszakon belül a Szerződött Földgázmennyiségtől a megengedett eltérésen túli eltéréssel, úgy mentesül a szerződésszegés jogkövetkezményei alól, ha a Felhasználók együttes vételezése a Felhasználók egyes szerződéseiben rögzített és jelen nyilatkozat 4. pontjában összesített mennyiség határain belül marad.

3) Amennyiben nem teljesül a jelen nyilatkozat 2. pontjában meghatározott körülmény, úgy a szerződéses kötelezettségeket a Felhasználók saját szerződésük szerint kötelesek teljesíteni.

4) Az egyes Felhasználók Szerződött Földgázmennyiségeit és a megengedett eltéréseket összesítve az alábbi táblázat tartalmazza (figyelemmel az egyedi szerződés 5.1 pontjára):

|  |  |  |
| --- | --- | --- |
| **Felhasználók** | **Szerződött Földgázmennyiség**(kWh) | **Megengedett maximum eltérés [%]** |
|  |  |  |
|  |  |  |
| **Összesen** | ***………*** | ***………*** |

5) Az itt rögzített mennyiségek a 20..-20... gázév teljes időszakára vonatkoznak.

*Kereskedő a fentieket, mint akaratával megegyezőt aláírásával elfogadja.*

**Kelt:** *…………… (helyiség)*, 202*……*. (év) *……**(hónap) ……. (nap)*

**3. sz. melléklet: Rendszerhasználati ár értékeit tartalmazó táblázat**

az ajanlati\_artablazat\_GE2024.xlsx szerint

**4. sz. melléklet: Alapvető szociális szolgáltatói nyilatkozat**

Alapvető szociális szolgáltatói nyilatkozat a 110/2020. (IV.14.) Korm.rendelethez

Alulírott képviselő neve:

képviselő tisztsége:

mint a cég/intézmény neve:

székhely:

nyilvántartásiszám/törzsszám/cégjegyzékszám:

adószám: továbbiakban: Felhasználó) képviseletére jogosult tisztviselő, a Felhasználó nevében és képviseletében eljárva a földgázvételezés korlátozásáról, a földgáz biztonsági készlet felhasználásáról, valamint a földgázellátási válsághelyzet esetén szükséges egyéb intézkedésekről szóló 110/2020. (IV. 14.) Korm. rendelet 12. § (2) bekezdése alapján kijelentem,

hogy a Felhasználó a földgázellátásról szóló 2008. évi XL. törvény (továbbiakban: GET) 3. § 75. pontja alapján az alábbiak szerint\* alapvető szociális szolgáltatónak minősül, amelyet a Felhasználó a létesítő okiratával tud igazolni:

Felhasználó a GET 3.§ 75. a) alpontja szerint az egészségügyről szóló törvényben meghatározott egészségügyi szolgáltatónak minősül

Felhasználó a GET 3.§ 75. b) alpontja szerint a szociális igazgatásról és szociálisellátásokról szóló törvényben meghatározott szociális intézménynek minősül

Felhasználó a GET 3.§ 75. c) alpontja szerint a rendvédelmi feladatokat ellátó szervek hivatásos állományának szolgálati jogviszonyáról szóló törvény szerinti rendvédelmiszervnek minősül

Felhasználó a GET 3.§ 75. d) alpontja szerint a honvédelemről és a Magyar Honvédségről, valamint a különleges jogrendben bevezethető intézkedésekről szólótörvényben meghatározott honvédségi szervezetnek minősül

Felhasználó a GET 3.§ 75. e) alpontja szerint a gyermekek védelméről és a gyámügyi igazgatásról szóló törvény szerinti intézménynek minősül

Felhasználó a GET 3.§ 75. f) alpontja szerint a nemzeti köznevelésről szóló törvényszerinti köznevelési intézménynek vagy a szakképzésről szóló törvény szerinti szakképző intézménynek minősül

Felhasználó a GET 3.§ 75. g) alpontja szerint a nemzeti felsőoktatásról szóló törvényszerinti felsőoktatási intézménynek minősül

Felhasználó a GET 3.§ 75. h) alpontja szerint a központi államigazgatási szervekről,valamint a Kormány tagjai és az államtitkárok jogállásáról szóló törvény szerintiközponti államigazgatási szervnek minősül

Felhasználó a GET 3.§ 75. i) alpontja szerint a Magyarország helyi önkormányzatairólszóló törvény szerinti helyi önkormányzati szervek intézményeinek

VAGY

A felhasználó nem minősül a 110/2020. (IV. 14.) Korm. rendelet alapján alapvető szociális szolgáltatónak

\*Kérjük, aláhúzással jelölje a megfelelőt!

Kelt: ………………… 2023. …………..

 \_\_\_\_\_\_\_\_\_\_\_\_\_\_\_\_\_\_\_\_

 aláírás

1. A Kereskedő személyének megfelelően alkalmazott szabály arra az esetre, ha a Kereskedő nem külföldi adóilletőségű, a szerződésből a szöveg elhagyásra kerül [↑](#footnote-ref-2)